
ΔΙΑΡΚΗΣ ΕΠΙΤΡΟΠΗ ΕΘΝΙΚΗΣ ΑΜΥΝΑΣ ΚΑΙ ΕΞΩΤΕΡΙΚΩΝ ΥΠΟΘΕΣΕΩΝ


                                                        Π Ρ Α Κ Τ Ι Κ Ο
                                                (Άρθρο 40 παρ. 1 Κ.τ.Β.)

Στην Αθήνα σήμερα, 23 Ιανουαρίου 2024, ημέρα Τρίτη και ώρα 13.10΄, στην Αίθουσα Γερουσίας του Μεγάρου της Βουλής συνήλθε σε συνεδρίαση η Διαρκής Επιτροπή Εθνικής Άμυνας και Εξωτερικών Υποθέσεων υπό την προεδρία του Αντιπροέδρου αυτής, κυρίου Στέφανου Γκίκα, με θέμα ημερήσιας διάταξης: Επεξεργασία και εξέταση του σχεδίου νόμου του Υπουργείου Εξωτερικών «Κύρωση της Συμφωνίας για τη συμμετοχή της Ελληνικής Δημοκρατίας ως παρατηρητή στο Σύστημα Ενσωμάτωσης της Κεντρικής Αμερικής (SICA)».
Στη συνεδρίαση παρέστησαν η Υφυπουργός Εξωτερικών, κυρία Αλεξάνδρα Παπαδοπούλου, καθώς και αρμόδιοι υπηρεσιακοί παράγοντες.
Ο Αντιπρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. 
Παρόντες ήταν οι κ.κ. Βουλευτές Αβραμόπουλος Δημήτριος, Ανδριανός Ιωάννης, Βασιλειάδης Βασίλειος (Λάκης), Βλάσης Κωνσταντίνος, Γκίκας Στέφανος, Γκιουλέκας Κωνσταντίνος, Δαβάκης Αθανάσιος,  Δερμεντζόπουλος Χρήστος Δημοσχάκης Αναστάσιος (Τάσος) Καββαδάς Αθανάσιος, Κακλαμάνης Νικήτας, Κατσανιώτης Ανδρέας, Κτιστάκης Ελευθέριος, Λαμπρόπουλος Ιωάννης, Μπακογιάννη Θεοδώρα (Ντόρα), Μπουκώρος Χρήστος, Νικολακόπουλος Ανδρέας, Παναγιωτόπουλος Νικόλαος, Στυλιανίδης Ευριπίδης, Συρίγος Ευάγγελος (Άγγελος), Τσαβδαρίδης Λάζαρος, Υψηλάντης Βασίλειος – Νικόλαος, Φωτήλας Ιάσων, Χατζηβασιλείου Αναστάσιος (Τάσος), Χατζηδάκης Διονύσιος, Αποστολάκης Ευάγγελος, Γεροβασίλη Όλγα, Ηλιόπουλος Όθων, Θεόφιλος Ξανθόπουλος, Κασιμάτη Ειρήνη (Νίνα), Τζάκρη Θεοδώρα, Γιαννακοπούλου Κωνσταντίνα (Νάντια), Μάντζος Δημήτριος,  Μιχαηλίδης Σταύρος, Μπιάγκης Δημήτριος, Νικητιάδης Γεώργιος, Παρασκευαΐδης Παναγιώτης,  Μαρίνος Γεώργιος, Μεταξάς Κωνσταντίνος Βασίλειος, Παπαναστάσης Νικόλαος, Παφίλης Αθανάσιος,  Βελόπουλος Κυριάκος, Σαράκης Παύλος, Ζερβέας Αλέξανδρος, Αναγνωστοπούλου Αθανασία (Σία), Τζανακόπουλος Δημήτριος, Οικονομόπουλος Τάσος, Καζαμίας Αλέξανδρος και Κωνσταντοπούλου Ζωή.



ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Κυρίες και κύριοι συνάδελφοι, καταρχάς, να πούμε χρόνια πολλά. Αρχίζει η συνεδρίαση της Διαρκούς Επιτροπής Εθνικής Άμυνας και Εξωτερικών Υποθέσεων, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Εξωτερικών «Κύρωση της Συμφωνίας για τη συμμετοχή της Ελληνικής Δημοκρατίας ως παρατηρητή στο Σύστημα Ενσωμάτωσης της Κεντρικής Αμερικής (SICA)». Στη συνεδρίαση παρίσταται η Υφυπουργός Εξωτερικών, κυρία Αλεξάνδρα Παπαδοπούλου, την οποία ευχαριστούμε.
Πριν ξεκινήσω θα ήθελα και από αυτό το βήμα να συγχαρούμε το μέλος μας, τον συνάδελφο, κ. Θεόδωρο Ρουσόπουλο, ο οποίος εξελέγη ομοφώνως Πρόεδρος του Συμβουλίου της Ευρώπης, που είναι πολύ σημαντική αυτή πράγματι η θέση.
Επίσης, να συγχαρούμε τη νέα Ηγεσία των Ενόπλων Δυνάμεων, τον αρχηγό ΓΕΕΘΑ, Στρατού, Ναυτικού και Αεροπορίας, που ανέλαβαν προσφάτως τα καθήκοντά τους. Να ευχηθούμε επίσης, καλή επιτυχία για το καλό της πατρίδος.
Πριν δώσω τον λόγο στους Εισηγητές και στους Ειδικούς Αγορητές για τις τοποθετήσεις τους, να ρωτήσω την κυρία Υφυπουργό αν θέλει να κάνει μια εισαγωγική τοποθέτηση.
ΑΛΕΞΑΝΔΡΑ ΠΑΠΑΔΟΠΟΥΛΟΥ (Υφυπουργός Εξωτερικών): Ναι, θα παρουσιάσουμε το Σύστημα Ενσωμάτωσης της Κεντρικής Αμερικής, το Central American Integration System. Είναι χαρακτηριστικό ότι στη Λατινική Αμερική παρατηρήθηκαν διαχρονικά προσπάθειες για τη συγκρότηση μικρότερων ή μεγαλύτερων Περιφερειακών Οργανισμών ή χαλαρότερων σχημάτων περιφερειακής συνεργασίας σε πολιτικό - οικονομικό επίπεδο οι οποίες όμως, συνήθως, διαδέχονται ο ένας τον άλλο, χωρίς μάλιστα τις περισσότερες φορές να καταργούνται πλήρως οι προηγούμενοι και χωρίς να εξασφαλίζονται οι προϋποθέσεις ώστε οι εν λόγω πρωτοβουλίες να εξελιχθούν σε διεθνείς Οργανισμούς με ουσιαστική δράση και λειτουργία και χωρίς όμως ταυτόχρονα αυτό να υποβαθμίζει τη σημασία τους. 
Το SICA, το Σύστημα Ενσωμάτωσης της Κεντρικής Αμερικής αποτελεί ουσιαστικά το θεσμικό πλαίσιο των προσπαθειών συνεργασίας ολοκλήρωσης στην Κεντρική Αμερική που ιδρύθηκε στις 13 Δεκεμβρίου του 1991 με την υπογραφή ενός πρόσθετου Πρωτοκόλλου στο χάρτη του Οργανισμού Κεντροαμερικανικών Κρατών. Το SICA ξεκίνησε να λειτουργεί επισήμως την 1η Φεβρουαρίου του 1993 και τα ιδρυτικά μέλη ήταν η Κόστα Ρίκα, το Ελ Σαλβαδόρ, η Γουατεμάλα, η Ονδούρα, η Νικαράγουα και ο Παναμάς. Εν συνεχεία, προσχώρησαν σε αυτό το Μπελίζ και η Δομινικανή Δημοκρατία. Έτσι, ο πληθυσμός των κρατών μελών του SICA υπολογίζεται σε περίπου 61 εκατομμύρια άτομα με Ακαθάριστο Εγχώριο Προϊόν 380 δισεκατομμύρια δολάρια και διεθνείς επενδύσεις 15 δισεκατομμυρίων δολαρίων.
Η χώρα μας ενδιαφέρεται για την εξασφάλιση μιας ισορροπημένης και αμοιβαία επωφελούς σχέσης με τις χώρες του Συστήματος Ενσωμάτωσης της Κεντρικής Αμερικής με σεβασμό προς το Διεθνές Δίκαιο συμπεριλαμβανομένης της Σύμβασης για το Δίκαιο της Θάλασσας. Στις 9.12.2022 η Ελλάδα έγινε δεκτή ομόφωνα στο SICA με την ιδιότητα του παρατηρητή και η επίσημη Συμφωνία υπεγράφη στις 24 Φεβρουαρίου του 2023 στην Αθήνα. Η Ελλάδα επιδιώκει να έχει προνομιακή συνεργασία με τις εν λόγω χώρες, όχι μόνο για λόγους τρέχουσας επικαιρότητας και παγκόσμιων εξελίξεων, αλλά και γιατί αυτό αποτελεί πάγια στόχευση της εξωτερικής μας πολιτικής.
Όσον αφορά τις σταθερές στοχεύσεις της χώρας μας η Ελλάδα έχει παραδοσιακά καλές σχέσεις με τις χώρες της περιοχής, γεγονός το οποίο πρέπει να κεφαλαιοποιηθεί πολιτικά. Η έλλειψη προστριβών με τη χώρα μας, ιδιαίτερα λόγω μη ύπαρξης αποικιακού παρελθόντος λειτουργεί επιβοηθητικά. Επιπλέον, οι χώρες της περιοχής ενδιαφέρονται παραδοσιακά για τις κλασικές σπουδές και την ελληνική ιστορία και γραμματεία τα οποία αποτελούν αναπόσπαστο μέρος του προγράμματος σπουδών τους. Έτσι, παρά τη γεωγραφική απόσταση, οι κάτοικοί τους γνωρίζουν πολύ καλά την Ελλάδα και τον πολιτισμό της.
Η στόχευσή μας αυτή έγινε σαφής και με το πρόσφατο άνοιγμα της Πρεσβείας μας στον Παναμά, καθώς αυτή είναι η πρώτη Πρεσβεία που ανοίγουμε σε κράτη μέλη του Οργανισμού. Η λειτουργία της Πρεσβείας μας εκεί θα επιτρέψει στη χώρα μας να διαδραματίσει ενεργότερο ρόλο στην ευρύτερη περιοχή αποκομίζοντας οφέλη, τόσο σε πολιτικό όσο και σε οικονομικό πλαίσιο και διασφαλίζοντας τα ελληνικά συμφέροντα διεθνώς. Ορισμένες δε χώρες της περιοχής, όπως ο Παναμάς, έχουν ειδικότερο βάρος στο διεθνές επίπεδο και ειδικότερα για την Ελλάδα σε θέματα, όπως η ναυτιλία.
Όσον αφορά τις τρέχουσες εξελίξεις ελληνικού ενδιαφέροντος ο προσεταιρισμός ομάδας χωρών της Κεντρικής Αμερικής είναι σημαντικός για την προώθηση της υποψηφιότητάς μου στο Συμβούλιο Ασφαλείας του ΟΗΕ για τη διετία 2025 - 2026. Εφόσον εκλέγουμε η συνεργασία με περιφερειακούς δρώντες, για την προώθηση των διαφόρων θεμάτων μας θα διευκολυνθεί πολύ. Επίσης, θεωρούμε ότι η συμμετοχή των κρατών μελών SICA θα αναβαθμίσει τις διασκέψεις που διοργανώνει η χώρα μας με κύρια εξ’ αυτών το  Οur Ocean Conference τον Απρίλιο. Θα σηματοδοτήσει επίσης, τη σύσφιξη συνεργασίας στα πεδία της αντιμετώπισης των επιπτώσεων της κλιματικής αλλαγής, της μείωσης της βιοποικιλότητας, της υπερβολικής αλιείας και της θαλάσσιας ρύπανσης. Επίσης, η συμμετοχή μας στον Οργανισμό θα διευκολύνει την πρόσβασή μας στην ομάδα των Κεντροαμερικανικών κρατών με στόχο την ευρύτερη αμοιβαία υποστήριξη υποψηφιοτήτων της στο πλαίσιο του συστήματος των Ηνωμένων Εθνών και άλλων διεθνών Οργανισμών. Ευχαριστώ πολύ.
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Ευχαριστούμε, την κυρία Υφυπουργό. Πριν δώσω τον λόγο στον Εισηγητή μας να πω ότι όποιος συνάδελφος επιθυμεί να τοποθετηθεί να το δηλώσει στη γραμματεία. Στο σημείο αυτό, τον λόγο έχει ο Εισηγητής της Πλειοψηφίας, κύριος Ελευθέριος Κτιστάκης, για δέκα λεπτά.
	 ΕΛΕΥΘΕΡΙΟΣ ΚΤΙΣΤΑΚΗΣ (Εισηγητής της Πλειοψηφίας): Καλησπέρα σε όλους. Η κυρία Υπουργός ανέπτυξε επαρκώς τα κύρια γνωρίσματα του Συστήματος Ενσωμάτωσης της Κεντρικής Αμερικής (SICA). Να προσθέσω επ’ αυτού ότι ο βασικός στόχος του συστήματος είναι η μετεξέλιξη της Κεντρικής Αμερικής σε ένα χώρο ειρήνης, ελευθερίας, δημοκρατίας και ανάπτυξης με βάση το σεβασμό και την προώθηση των ανθρωπίνων δικαιωμάτων στα οποία δίνουν ιδιαίτερο βάρος. Αυτό φαίνεται σε όλο το πλαίσιο των σκοπών του. 
	Μεταξύ άλλων διακηρυγμένοι στόχοι του Οργανισμού είναι η ενίσχυση των δημοκρατικών θεσμών στις χώρες της Κεντρικής Ευρώπης. Η κυρία  Υφυπουργός προανέφερε ποια είναι τα κράτη μέλη που τον συνθέτουν.
Είναι η προώθηση ενός περιφερειακού πλαισίου ασφαλείας βασισμένης στην καλλιέργεια των φιλικών σχέσεων μεταξύ των κρατών μελών, αλλά και την ανάπτυξη συνεργασίας στην καταπολέμηση του λαθρεμπορίου των όπλων και της διακίνησης των ναρκωτικών.  Επίσης, διακηρυγμένος στόχος είναι η προώθηση της οικονομικής ενοποίησης και της συνεργασίας μεταξύ των κρατών μελών με απώτερο στόχο την ενσωμάτωσή τους στην παγκόσμια οικονομία σαν ένα. Τέλος, η προώθηση του σεβασμού των ανθρωπίνων δικαιωμάτων. 
Τα βασικά στοιχεία της Συμφωνίας που είναι σήμερα ενώπιον μας. Στο άρθρο 1. Η Ελλάδα έχει τη δυνατότητα να συμμετέχει ως παρατηρητής στη Σύνοδο των Προέδρων ή και στο Συμβούλιο των Υπουργών ή και σε άλλα όργανα και θεσμούς του συστήματος, που αφορούν σε θέματα σχετικά με την ενίσχυση της ενσωμάτωσης και της συνεργασίας για τη βιώσιμη ανάπτυξη τον οικονομικό, τεχνολογικό, επιστημονικό και διάφορους άλλους τομείς συναφούς με τον ΟΗΕ. 
Στο άρθρο 2 προβλέπεται  η συμμετοχή λαμβάνει χώρα μετά από πρόσκληση από τα όργανα του συστήματος ή μετά την αποδοχή σχετικού αιτήματος της Ελλάδας.
Στο άρθρο 3 προβλέπεται ότι για το αίτημα συμμετοχής υποβάλλεται εγγράφως, για συγκεκριμένη σύνοδο των Προέδρων ή του Συμβουλίου των Υπουργών και με επίκληση ιδιαίτερου ενδιαφέροντος.
Στο άρθρο 4 προβλέπονται τα δικαιώματα που έχει η Ελλάδα κατά τη συμμετοχή της ως παρατηρητή και αυτά είναι ότι μπορεί να θέτει θέματα ημερήσιας διάταξης που να αφορούν την ενίσχυση των σχέσεων φιλίας και συνεργασίας.
Στο άρθρο 5 προβλέπεται ότι η Ελλάδα θα έχει δικαίωμα λόγου, χωρίς ωστόσο να έχει δικαίωμα ψήφου. Για το δικαίωμα λόγου περιορίζεται στα ζητήματα που την αφορούν ή την επηρεάζουν άμεσα. 
Στο άρθρο 6 της Συμφωνίας καταγράφονται οι τομείς για τους οποίους η Ελλάδα εκφράζει ενδιαφέρον για τη συνεργασία. Αναφέρονται επακριβώς στο άρθρο 6 οι ακόλουθοι τομείς. Ενίσχυση των σχέσεων φιλίας και αμοιβαίας υποστήριξης συμπεριλαμβάνοντας τα διεθνή fora. Βιώσιμη ανάπτυξη και περιβάλλον ιδίως με δράσεις που στοχεύουν στην προσαρμογή και τον περιορισμό των συνεπειών της κλιματικής αλλαγής. Ανανεώσιμες Πηγές Ενέργειας ειδικά όσον αφορά στην προώθηση της εφαρμογής νέων τεχνολογιών στην ηλεκτρονική μετακίνηση. Θεσμική ενίσχυση για τη λειτουργία του συστήματος ενσωμάτωσης Κεντρικής Αμερικής. Καινοτομία και ψηφιακή μετάβαση μεταξύ άλλων σε ζητήματα ψηφιοποίησης διαδικασιών και κυβερνώ ασφάλειας. Ανθρώπινα δικαιώματα, ιδίως  δικαιώματα των γυναικών, των νέων, των ατόμων με αναπηρία, των αυτοχθόνων λαών αφρικανικής καταγωγής και των ατόμων της κοινότητας της. 
Γι’ αυτούς τους τομείς η Ελλάδα μπορεί να μετέρχεται διαφόρων μεθόδων εργασίας, οι οποίες είναι οι ακόλουθες. Επίσης, αναφέρονται εξαντλητικά στο άρθρο 6. Ενίσχυση του πολιτικού διαλόγου μεταξύ των μερών. Παροχή ειδικευμένης τεχνητής υποστήριξης σε συμφωνία με τις περιφερειακές πολιτικές και στρατηγικές του SICA. Ανταλλαγή τεχνογνωσίας και ενίσχυση ή δημιουργία δυνατοτήτων. Διοργάνωση σεμιναρίων και συνεδρίων, όπως ανέφερε η κυρία Υφυπουργός τον Απρίλιο επίκειται ένα συνέδριο. Πραγματοποίηση διαβουλεύσεων ειδικών στον κοινών τραπεζών και συνεδρίων μεταξύ των μελών για την ανταλλαγή απόψεων για ζητήματα κοινού ενδιαφέροντος όπως αυτά αναλύθηκαν προηγουμένως. Και  οικονομική συνεργασία με ποσά χωρίς δικαίωμα επιστροφής και άλλες μορφές συνεργασίας εφόσον αυτές ενδιαφέρουν τους SICA. 
Τα άρθρα 7, 8 και 9 αφορούν περισσότερο τη διαδικασία, τις δαπάνες και όλα αυτά τα οποία για τη συμμετοχή ως παρατηρητή της χώρας μας.
Στο άρθρο 10 έχει λίγο τη σημασία του γιατί αφορά την ενδεχόμενη τροποποίηση της Συμφωνίας, η οποία λαμβάνει χώρα με τη σύμφωνη γνώμη των μερών και μετά από έγγραφη πρόταση.
 Τέλος, στο άρθρο 11 ορίζεται ότι η Συμφωνία είναι αόριστης διάρκειας διατηρώντας κάθε μέλος το δικαίωμα τερματισμού της μετά από προηγούμενη εξάμηνη και έγγραφη ενημέρωση του μέλους. Η σημασία της χώρας μας γι’ αυτή τη Συμφωνία νομίζω επαρκώς την ανέλυσε η κυρία Υπουργός. Είναι η σύσφιξη των σχέσεων με αυτές τις χώρες. Έχουν ένα αξιόλογο πληθυσμό για τα δεδομένα της χώρας μας και ΑΕΠ επίσης για τα δεδομένα της χώρας μας. Νομίζω ότι και αυτό που υπονόησε η κυρία Υπουργός για τη σημασία που έχει ενισχυθεί του Παναμά είναι προς τη σωστή κατεύθυνση. Ευχαριστώ.
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Ευχαριστούμε τον κ. Κτιστάκη. Τον λόγο έχει ο κ. Αποστολάκης.
ΕΥΑΓΓΕΛΟΣ ΑΠΟΣΤΟΛΑΚΗΣ (Εισηγητής της Μειοψηφίας): Κυρία Υφυπουργέ, ευχαριστώ πολύ για την ενημέρωση και την τοποθέτηση αυτή. Θεωρώ ότι είναι στη σωστή κατεύθυνση τέτοιου τύπου Συμφωνίες. Προωθούν τη χώρα μας στο διεθνές χώρο και προσθέτουμε φίλους. Βλέπω ότι η SICA είναι μία οργάνωση ή τέλος πάντων ένας συνασπισμός, ο οποίος τελικώς έχει καταφέρει - παρά το γεγονός ότι στην αρχή ήταν λίγο χαλαρό-  αρκετούς στόχους από τους οποίους είχε βάλει. Συν ότι τα κράτη που βλέπω να είναι παρατηρητές, είναι αρκετά. Βλέπω Βραζιλία, Χιλή, Αργεντινή, Ουρουγουάη, Μεξικό, Περού, Ισημερινό, Κολομβία, Ηνωμένες Πολιτείες της Αμερικής, αλλά και από την Ευρώπη Γαλλία, Γερμανία, Ισπανία, Ιταλία, Αγία Έδρα, Ηνωμένο Βασίλειο, Ευρωπαϊκή Ένωση, Ιαπωνία, Αυστραλία, Νέα Ζηλανδία, Νότια Κορέα, Κίνα, Μαρόκο, Κατάρ και Τουρκία. Όπως είπατε και εσείς η έδρα της Γενικής Γραμματείας SICA βρίσκεται στην Δημοκρατία του Ελ Σαλβαδόρ. 
Δεν έχω να προσθέσω κάτι. Θεωρώ ότι είναι στη σωστή κατεύθυνση. Από τις θετικές κινήσεις και από το γεγονός ότι οι προοπτικές να έχουμε και μια καλύτερη στήριξη για την υποψηφιότητά μας στον Οργανισμό Ηνωμένων Εθνών, προσθέτει ακόμα εργαλεία στη φαρέτρα του Υπουργείου Εξωτερικών.
	 Βλέπω βέβαια, ότι κάποιες προσπάθειες που είχαν γίνει, όπως ήταν η συγκρότηση της Κεντρικής Τράπεζας της Αμερικής, η οποία έκανε μια προσπάθεια να υπάρξει ενιαίο νόμισμα συνεργασίας αυτών των χωρών της SICA, δεν απέδωσε. Και βέβαια, είναι γεγονός, ότι υπάρχουν και διαφοροποιήσεις μέσα αυτό γιατί υπάρχουν προσωπικά συμφέροντα. Ωστόσο η γενικότερη κατεύθυνση να προστεθούμε σαν παρατηρητές και να έχουμε λόγο για θέματα που μας ενδιαφέρουν, όπως είναι το περιβάλλον, όπως είναι η ενέργεια, όπως είναι η μείωση της εγκληματικότητας, η μείωση των ανισοτήτων είναι σε πολύ καλή κατεύθυνση. Ευχαριστώ πάρα πολύ για την ενημέρωση και νομίζω ότι είμαστε όλοι θετικοί.
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Ευχαριστούμε τον κ. Αποστολάκη και για την οικονομία του χρόνου. Το λόγο τώρα έχει μέσω webex, ο Ειδικός Αγορητής του ΠΑΣΟΚ - Κίνημα Αλλαγής, ο κ. Μάντζος.
ΔΗΜΗΤΡΙΟΣ ΜΑΝΤΖΟΣ (Ειδικός Αγορητής της Κ.Ο. «ΠΑΣΟΚ – Κίνημα Αλλαγής): Καλημέρα κύριε Πρόεδρε, καλημέρα κυρία Υπουργέ και κύριοι συνάδελφοι από το Στρασβούργο και την Ολομέλεια του Συμβουλίου της Ευρώπης. Ευχαριστώ πολύ τις υπηρεσίες της Βουλής που καθιστούν εφικτή αυτή την σύνδεση και ευχαριστώ πολύ για την κατανόηση. Ευχαριστώ και εγώ εκ μέρους της κοινοβουλευτικής ομάδας για την ενημέρωση που έγινε από την Υπουργό σε σχέση με αυτήν την διεθνή συμφωνία.
Θα ξεκινήσω από μια γενική παραδοχή που μας εκφράζει, ότι οι σύγχρονες προκλήσεις αναδεικνύουν ολοένα και περισσότερο την ανάγκη για συνεργασία των κρατών. Είναι αυτό που ονομάζεται πολυμερή διπλωματία, η οποία δεν αποτελεί όπως παλαιότερα μια απλή τάση στην εξωτερική πολιτική, αλλά πυλώνα αντιμετώπισης κρίσεων σε ένα πολύπλοκο γεωστρατηγικό περιβάλλον, που γίνεται ολοένα και πιο πολύπλοκο και η διασφάλιση της παγκόσμιας ασφάλειας και σταθερότητας μας υποχρεώνει και εμάς ως κράτος να συνεργαστούμε στενά με υπόλοιπα κράτη, χωρίς τους στενούς γεωγραφικούς περιορισμούς που είχαμε συνηθίσει στην μακρόχρονη διπλωματική μας ιστορία. Να ανταλλάξουμε τεχνογνωσία με χώρες μακρύτερα από την Ευρώπη και την Μεσόγειο, να δεσμευτούμε για την υιοθέτηση καλών και αποδοτικών πρακτικών και να αναπτύξουμε πρωτοβουλίες που να αναδεικνύουν τη διεθνή και περιφερειακή ακτινοβολία της χώρας.
Με βάση αυτά τα δεδομένα, το ΠΑΣΟΚ - Κίνημα Αλλαγής, ως ένα υπεύθυνο πατριωτικό κόμμα, δεν μπορεί παρά να έχει θετική στάση στην κύρωση της συμφωνίας αυτής, αλλά και σε κάθε συνέργεια προς όφελος της χώρας. Προφανώς αυτό δεν μπορεί να εκληφθεί και δεν ισχύει ότι είναι μία λευκή επιταγή από την αντιπολίτευση του ΠΑΣΟΚ. Δεν θα συνηγορούσε το ΠΑΣΟΚ - Κίνημα Αλλαγής σε μία απομάκρυνση της χώρας από την αυτονομία της, από τη δυνατότητά της να χαράσσει εξωτερική πολιτική προασπίζοντας τα συμφέροντα της, όμως μελετώντας και κρίνοντας και βλέποντας πάντοτε υπό το πρίσμα του εθνικού συμφέροντος αυτήν τη συμφωνία έτσι όπως μας παρουσιάστηκε από την κυρία Υπουργό, είμαστε σύμφωνοι με τον πυρήνα μιας τέτοιας συμφωνίας, καθώς θεωρούμε ότι εξυπηρετεί πράγματι το εθνικό συμφέρον. Είμαστε διαχρονικά και σταθερά υπέρ της ενεργητικής πολύμορφης και πολυεπίπεδης διπλωματίας, όχι μόνο μέσω των παραδοσιακών διπλωματικών μέσων.
Ακούσαμε την ενημέρωση με ικανοποίηση για την πρεσβεία μας στον Παναμά. Έχω διαβάσει και έχουμε μελετήσει και περιμένουμε μετά από ανακοίνωση του προηγούμενου Υπουργού Εξωτερικών, ότι θα είχαμε και Πρέσβη στην Καραϊβική κοινότητα την CARICOM και αυτό είναι κάτι που πρέπει να επιταχυνθεί κατά τη γνώμη μας, όχι μόνο στο επίπεδο της παραδοσιακής διπλωματίας, αλλά μπορούμε να δουλέψουμε, να εργαστούμε ως χώρα και σε άλλα πεδία, όπως ο πολιτισμός, το περιβάλλον και οι οικονομικές σχέσεις, η οικονομική διπλωματία. Ιδίως σε αυτή την περιοχή της κεντρικής Αμερικής, που λόγω της διώρυγας του Παναμά έχει ιδιαίτερη οικονομική αξία. Θεωρούμε, ότι και για τη χώρα μας υπάρχει πολύ μεγάλο πεδίο στο οποίο μπορούμε να κινηθούμε για επενδύσεις και οικονομική δραστηριότητα. Με σχέδιο πάντοτε. Ιδίως στο πλαίσιο του εμπορικού πυλώνα της συμφωνίας σύνδεσης Ευρωπαϊκής Ένωσης - κεντρικής Αμερικής που ισχύει από το 2013.
Γνωρίζουμε επίσης και είναι θετικό ότι είμαστε παρατηρητές και στην κοινότητα των Άνδεων. Προφανώς δεν είναι αρκετό να είσαι παρατηρητής και να συμμετέχεις ως παρατηρητής, είτε στην κεντρική Αμερική είτε στη λατινική Αμερική. Είναι αναγκαία και νομίζω συμφωνούμε όλοι και η στήριξη με κρατικό προϋπολογισμό αλλά και προσωπικό στις διπλωματικές αποστολές, ώστε η Ελλάδα να είναι παντού. Όχι μόνο ως σύνθημα, ως ρηματική διαπίστωση, αλλά με δυνατότητα ουσιαστικής παρουσίας προς προαγωγή των εθνικών μας συμφερόντων.
Είναι σημαντικό το ότι γίνεται αναφορά στο περιβάλλον. Πρόκειται για μια περιοχή με σπάνια βιοποικιλότητα η κεντρική Αμερική. Εκεί έγινε το συνέδριο Aurosion το 2023. Περιμένουμε να δούμε και στη χώρα μας την διοργάνωση αυτή και ίσως είναι ευκαιρία η Υπουργός να μας ενημερώσει σχετικά με τις προετοιμασίες αυτού του συνεδρίου.
Θεωρούμε, βέβαια, ότι αυτή η σύμβαση έχει δύο ακόμη δυνατότητες που μας δίνει ως χώρα την οποία πρέπει η κυβέρνησή παρά το γεγονός ότι δεν αναφέρετε στη σύμβαση να τις προωθήσει.
Η πρώτη είναι η δυνατότητα ανταλλαγής τεχνογνωσίας σε ζητήματα trafficking και τρομοκρατίας, τα οποία περιλαμβάνονται στο πρωτόκολλο  που είναι το πρωτόκολλο που ίδρυσε τον SICA. Το trafficking αποτελεί φλέγον ζήτημα για τη χώρα μας. Συνδέεται άμεσα με το συναφές και παράγωγο έγκλημα της παράνομης διακίνησης μεταναστών. Και αυτός είναι ο λόγος που η Ευρωπαϊκή Ένωση θέτει την πρόληψη και την καταπολέμηση της παράνομης διακίνησης ανθρώπων στο επίκεντρο της συνολικής προσέγγισης της για τη μετανάστευση.
Ένα δεύτερο πεδίο δράσης και τεχνογνωσίας, μπορεί να είναι και το ζήτημα του δικαίου της θάλασσας και της οριοθέτησης θαλάσσιων ζωνών. Είναι γνωστό, ότι τα περισσότερα από τα κράτη μέλη του συστήματος ενσωμάτωσης της κεντρικής Αμερικής του  SICA διαθέτουν πλούσια πρακτική εμπειρία στο ζήτημα αυτό της εφαρμογής του κράτους δικαίου της θάλασσας. Όλα τα κράτη μέλη έχουν κυρώσει την UNCLOS. Έχουν οριοθετήσει θαλάσσιες ζώνες ακόμη και με προσφυγή σε διεθνή δικαστήρια. Άρα έχει μεγάλη σημασία για τα εθνικά μας συμφέροντα να μελετήσουμε αυτές τις πρακτικές, να δούμε πώς εφαρμόζεται το διεθνές δίκαιο εκεί. Οπότε να γνωρίζουμε πολύ καλύτερα και τις δικές μας προβολές. Να κάνουμε προβολή και στη δική μας περίπτωση, γιατί όπως γνωρίζουμε και ομολογούμε όλοι, το σημαντικότερο ζήτημα της Νοτιοανατολικής Μεσογείου εξαιτίας των ενεργειακών κοιτασμάτων είναι η οριοθέτηση αποκλειστικής οικονομικής ζώνης και η υφαλοκρηπίδα σε Αιγαίο και Ανατολική Μεσόγειο. Άρα, πρέπει να διεκδικήσουμε την ενεργειακή πρωτοκαθεδρία μας και να αναβαθμίσουμε την πολιτική και οικονομική ισχύ μας στην περιοχή, μελετώντας και πρακτικές που έχουν ακολουθηθεί σε άλλα μέρη της γης.
Καταλήγοντας. Είναι λοιπόν, προς το συμφέρον της χώρας μας η αξιοποίηση κάθε ευκαιρίας τεχνογνωσίας στα ζητήματα αυτά, ιδίως όταν η γειτονική μας Τουρκία με τις αναθεωρητικές και επεκτατικές αντιλήψεις που έχει και με την πάγια προβληματική στάση της απέναντι στο διεθνές δίκαιο και το δίκαιο της θάλασσας, δημιουργεί προκλήσεις για τη χώρα μας. Είναι καθήκον για εμάς να ενισχύσουμε τη θέση μας σε μια  διεθνή  στάση που εντοπίζει και εξυπηρετεί το πραγματικό και όχι το κατά φαντασία εθνικό συμφέρον. 
Κλείνοντας κύριε Πρόεδρε. Θεωρούμε ότι αυτή η σύμβαση και κάθε διεθνής σύμβαση που αναβαθμίζει το κύρος της χώρας μας, είναι μια ευκαιρία επιβεβαίωσης της θέσης μας στο διεθνές σύστημα, ότι είμαστε εγγυητής της διεθνούς συνεργασίας, της σταθερότητας και της ειρήνης, ότι σεβόμαστε ως ευρωπαϊκό κράτος τις αρχές της δημοκρατίας και του κράτους δικαίου, ότι είμαστε μια σύγχρονη δημοκρατία αποτελεσματική. Δεν πρέπει να κρύβουμε κάτω από το χαλί τα προβλήματα μας, αλλά να εξασφαλίζουμε και να ενισχύουμε τους θεσμούς μας. 
Η Ελλάδα με αφορμή τη θέση της ως μέλος στα στους διεθνείς οργανισμούς, όπως εδώ στο Συμβούλιο της Ευρώπης και στην Ευρωπαϊκή Ένωση ή ως παρατηρητής στο SICA, στην κοινότητα των Άνδεων και αλλού, οφείλει να ενισχύει το διεθνές της κύρος και να αποδεικνύει ότι συμμετέχει ανεπιφύλακτα στη διεθνή κοινότητα και στον αξιακό της κώδικα. Ότι είμαστε υπέρ των ανθρωπίνων δικαιωμάτων και του διεθνούς δικαίου χωρίς αστερίσκους, ότι εργαζόμαστε για τη δημοκρατία και τη σταθερότητα, ότι προτάσσουμε τη διπλωματία ως μέθοδο επίλυσης διαφορών ακόμα και στις πλέον  φλέγουσες κρίσεις όπως αυτή τη στιγμή στη Γάζα. Είναι μια δύσκολη περιοχή η κεντρική Αμερική που μπορεί να μας διδάξει η κρίση του 1969 μεταξύ Σαλβαδόρ και Νικαράγουας. Ναρκοθέτησε την προσπάθεια δημιουργίας ενός οργανισμού. Αυτό δεν πρέπει να επαναληφθεί, ούτε εκεί, ούτε πουθενά. Να αποδείξουμε ότι εφαρμόζουμε και επιθυμούμε την εφαρμογή ακριβώς του δικαίου της θάλασσας με προσφυγή στη διεθνή δικαιοδοτικά όργανα αν η διπλωματία αποτύχει και ότι πιστεύουμε στην διεύρυνση και στην ενσωμάτωση, όχι μόνο των κρατών της κεντρικής Αμερικής που παρατηρούμε και βοηθούμε ως παρατηρητές, αλλά ιδίως και στην Ευρώπη. Μια ενσωμάτωση και μια διεύρυνση που δεν πρέπει να είναι απλώς αθροιστική, αλλά να είναι ουσιαστική με αποδοχή των αρχών του κράτους δικαίου, της δημοκρατίας, του σεβασμού των ανθρωπίνων δικαιωμάτων στα δυτικά Βαλκάνια στην Ουκρανία, στη Μολδαβία και παντού όπου υπάρχει το ζήτημα αυτό. Και βεβαίως, καταληκτικά, ότι είμαστε ένα κράτος δικαίου σύγχρονο, με θεσμούς ισχυρούς, ανεξάρτητη δικαιοσύνη, σεβασμό της ελευθερίας του τύπου, διερεύνηση κάθε υπόθεσης παραβίασης δικαιωμάτων, όπως της ιδιωτικότητας των επικοινωνιών και κάθε άλλη υπόθεση η οποία μας έχει απασχολήσει στο παρελθόν.


Αυτή η Ελλάδα, με τους ισχυρούς θεσμούς, με το σύγχρονο κράτος δικαίου, μπορεί να εμπνεύσει και στην Ευρώπη, αλλά και στη μακρινή Αμερική, στην Ασία, στην Αφρική, άλλους οργανισμούς και άλλα κράτη, να συνάψουν δεσμούς συνεργασίας. Αυτή την Ελλάδα, θεωρώ ότι η Βουλή μας και όλα τα κοινοβουλευτικά κόμματα, οφείλουν να διεκδικήσουν και να συμβάλουν στην εξασφάλιση μιας τέτοιας προοπτικής, ώστε η χώρα μας να εμπνέει τη διεθνή συνεργασία και να αναβαθμίζει τη διεθνή της θέση στο διεθνές σύστημα αξιών και κρατών. 
Για τεχνικούς λόγους, επιφυλασσόμαστε κύριε Πρόεδρε, ώστε να μπορέσουμε να τοποθετηθούμε και στην Ολομέλεια της Βουλής, την Πέμπτη που μας έρχεται. Σας ευχαριστώ πολύ για την προσοχή σας. 
ΣΤΕΦΑΝΟΣ ΓΚΙΚΑΣ( Αντιπρόεδρος της Επιτροπής): Ευχαριστούμε πολύ τον κύριο Μάντζο. Τον λόγο τώρα έχει ο Ειδικός Αγορητής του Κομμουνιστικού Κόμματος Ελλάδας ο κ. Μεταξάς Βασίλειος. 
ΒΑΣΙΛΕΙΟΣ ΜΕΤΑΞΑΣ (Ειδικός Αγορητής της Κ.Ο. «Κομμουνιστικό Κόμμα Ελλάδας»): Ευχαριστώ, κύριε Πρόεδρε. Κυρίες και κύριοι το σύστημα ολοκλήρωσης της κεντρικής Αμερικής - ξέρουμε ότι έχει υπάρχει μια συζήτηση για τον όρο «integration», θα χρησιμοποιήσουμε τη λέξη ολοκλήρωση, νομίζουμε εκφράζει καλύτερα το περιεχόμενο του όρου «integration» στη μετάφραση-  τέλος πάντων, το SICA είναι μια μορφή διακρατικής συνεργασίας των αστικών κρατών της περιοχής, Γουατεμάλα, ελ Σαλβαδόρ, Ονδούρα, Νικαράγουα, Κόστα Ρίκα, Παναμάς, Μπελίζ και Δομινικανή Δημοκρατία, που ιδρύθηκε το 1991, με σκοπό, όπως διακηρύσσει, τη μετατροπή της περιοχής σε μια ζώνη ειρήνης, ελευθερίας, δημοκρατίας και ανάπτυξης. 
Το κατά πόσο και αν έχει συμβάλει στη βελτίωση της ζωής για τα εργατικά λαϊκά στρώματα των χωρών της κεντρικής Αμερικής, φανερώνεται από τα γεγονότα. Οι λαοί της περιοχής μαστίζονται από την εκτεταμένη φτώχεια και την εξαθλίωση, την ανεργία, από τη μεγάλη δυσκολία στην πρόσβαση σε σύγχρονες υπηρεσίες υγείας, παιδείας κλπ. Τεράστιο πρόβλημα για τους λαούς αποτελεί η εκτεταμένη εγκληματικότητα, που σχετίζεται, ιδιαίτερα, με τα μεγάλα οικονομικά συμφέροντα, τα καρτέλ διακίνησης ναρκωτικών, που συνδέεται και με φαινόμενα εκτεταμένης κρατικής διαφθοράς. Αποτέλεσμα είναι εκατομμύρια ανθρώπων από την κεντρική Αμερική, να αναγκάζονται να μεταναστεύσουν, κατά κανόνα, προς τις Ηνωμένες Πολιτείες και με κίνδυνο τη ζωή τους να έρχονται αντιμέτωποι με τους διωγμούς,  την καταστολή που εφαρμόζεται με την αντί μεταναστευτική πολιτική και τις πρόσφατες συμφωνίες Ηνωμένες Πολιτείες και Μεξικό. 
Ο αντιλαϊκός χαρακτήρας του SICA φανερώνεται και από τις θεσμοθετημένες σχέσεις συνεργασίας που έχει με ιμπεριαλιστικούς οργανισμούς, όπως ο ελεγχόμενος από τις Ηνωμένες Πολιτείες Οργανισμός Αμερικανικών Κρατών και η Ευρωπαϊκή Ένωση, μεταξύ άλλων. Επιβεβαιώνει πως ενώσεις σαν και αυτή, που διαμορφώνονται στο έδαφος του μονοπωλιακού καπιταλισμού, παρά τις μεταξύ τους διαφορές ή τον διαφορετικό βαθμό ενοποίησης, έχουν τον ίδιο ταξικό εκμεταλλευτικό χαρακτήρα και σκοπό. Την ενίσχυση της εξουσίας και της οικονομικής και γεωπολιτικής θέσης των αστικών τάξεων που εκπροσωπούν στο μοίρασμα και ξανά μοίρασμα του πλανήτη. 
Το SICA, δεν έχει να κάνει τίποτα, λοιπόν, με τα συμφέροντα των λαών της περιοχής. Αντίθετα, είναι μια προσπάθεια διαμόρφωσης ενός πλαισίου προώθησης των κοινών συμφερόντων των αστικών τάξεων της περιοχής, σε ένα περιβάλλον έντασης των διεθνών ανταγωνισμών και σε μια περιοχή με ιδιαίτερη γεωπολιτική σημασία, λόγω της εγγύτητας με τις Ηνωμένες Πολιτείες, της διώρυγας του Παναμά, αλλά και ανταγωνιστικών σχεδίων, όπως η φημολογούμενη διώρυγα της Νικαράγουας με τη συμβολή της Κίνας. 
Απόδειξη για το ότι και η Κεντρική Επιτροπή και η περιοχή της κεντρικής Αμερικής γίνεται πεδίο, κεντρικό πεδίο σφοδρών ιμπεριαλιστικών ανταγωνισμών, είναι το γεγονός πως από το 2018, που καθιερώθηκε ο θεσμός των κρατών παρατηρητών του SICA, έσπευσαν να ενταχθούν τόσο τα μεγάλα καπιταλιστικά κράτη της περιοχής, Ηνωμένες Πολιτείες, Βραζιλία, Μεξικό, Καναδάς και άλλα όσο και κράτη της Ευρωπαϊκής Ένωσης, Ισπανία, Γερμανία, Γαλλία, Ιταλία και άλλα, αλλά και κράτη όπως η Ρωσία ή η Τουρκία, που συμμετέχει με το καθεστώς του παρατηρητή από το 2015. 
Κάποια στοιχεία έχουν ενδιαφέρον, σε ότι έχει να κάνει με το ότι η περιοχή γίνεται πεδίο σφοδρών ιμπεριαλιστικών ανταγωνισμών. Ότι τα τελευταία χρόνια έχουμε κινήσεις της Κίνας στην ευρύτερη περιοχή, με τη βελτίωση της οικονομικής και πολιτικής της θέσης έναντι των Ηνωμένων Πολιτειών, με πρόγραμμα υποδομών 4,3 τρισεκατομμυρίων δολαρίων στα πλαίσια της στρατηγικής, μία ζώνη ένας δρόμος. Αυτή τη στιγμή, για παράδειγμα, από τις χώρες της κεντρικής Αμερικής, μόνο η Γουατεμάλα και η Μπελίζ συνεχίζουν να διατηρούν διπλωματικές σχέσεις με την Ταιβάν. Πρόσφατα, διέκοψε η Ονδούρα και προχώρησε και σε αποκατάσταση των διπλωματικών σχέσεων με την Κίνα.

	Άλλο στοιχείο. Ιράν και Βενεζουέλα έχουν ανακοινώσει μέτρα για αύξηση του διμερούς εμπορίου, από τα 3 δισεκατομμύρια δολάρια που είναι σήμερα, στα 20 δισεκατομμύρια δολάρια. Θυμίζω, πως είναι οι δύο πετρελαιοπαραγωγές χώρες, που μαζί με Ρωσία, έχουν μπει σε καθεστώς κυρώσεων από την Ευρωπαϊκή Ένωση και τις Ηνωμένες Πολιτείες, αλλά και τους συμμάχους τους, με κλιμάκωση της σύγκρουσης αυτής την τρέχουσα περίοδο, στη Μέση Ανατολή, στην Ερυθρά Θάλασσα. Τα βλέπουμε αυτά που συμβαίνουν σε πλοία και μάλιστα και ελληνόκτητα πλοία, δηλαδή, με την εμπλοκή και Ελλήνων εφοπλιστών. 
Προκύπτει, λοιπόν, το ερώτημα, έπιασε ο καημός την Κυβέρνηση της Νέας Δημοκρατίας για την ολοκλήρωση, την ειρήνη, τη δημοκρατία κ.λπ., στις χώρες της Κεντρικής Αμερικής; Κάθε άλλο λέμε εμείς. Αποτελεί απόδειξη της εμπλοκής της χώρας μας, όπου γης, στους επικίνδυνους για τους λαούς, ανταγωνισμούς. Και παρόλο που δεν φανερώνεται από τη σύμβαση που παρουσιάζει η Κυβέρνηση της Νέας Δημοκρατίας στη Βουλή, μάλλον, είναι στοιχείο και της ευθυγράμμισης με τις επιταγές των αμερικανονατοϊκών ιμπεριαλιστικών σχεδιασμών. Οδηγός σας, ούτως ή άλλως, και στα ζητήματα των διπλωματικών και διεθνών σχέσεων, είναι η πιο αποτελεσματική προώθηση των συμφερόντων των μονοπωλίων της χώρας. 
Είναι χαρακτηριστικό το παράδειγμα που αναφέρθηκε και αφορά και τη συγκεκριμένη περιοχή, ότι πριν την απόφαση για τη λειτουργία Ελληνικής Πρεσβείας στον Παναμά, έγινε σύσκεψη κλειστή, με την υποστήριξη του εφοπλιστικού κεφαλαίου και τη συμμετοχή στελεχών της Κυβέρνησης με αυτό το θέμα. Εκεί θεμελιώθηκε η πρόταση, παίρνοντας υπόψη, ότι υπάρχουν 500 περίπου ελληνόκτητα πλοία με σημαία Παναμά και περίπου 163 πλοιοκτήτες που δραστηριοποιούνται στη χώρα. 
Στη βάση, λοιπόν, αυτή, χρειάζεται να δούμε τις δηλώσεις του τότε Υπουργού Εξωτερικών, κ. Δένδια, στη συνάντηση που είχε γίνει για την εισδοχή της χώρας στο SICA, που έλεγε, αναδεικνύει τον αναβαθμισμένο ρόλο της Ελλάδας στην περιοχή τα τελευταία χρόνια, αντανακλά τους ισχυρούς δεσμούς που η πατρίδα μας έχει οικοδομήσει με τις χώρες της Κεντρικής Αμερικής, μιας περιοχής με πλούσια βιοποικιλότητα, γέφυρα με τη Βόρεια Αμερική, με το Κανάλι του Παναμά. 
Όπως, επίσης, κάτω από αυτό το πρίσμα, πρέπει να δούμε και τις υπόλοιπες κινήσεις της Κυβέρνησης στην περιοχή. Την εισδοχή στην Κοινότητα των Άνδεων, την εισδοχή στην Καραϊβική Κοινότητα και φυσικά, όπως ειπώθηκε, τη φιλοξενία φέτος της 9ης Διάσκεψης Our Ocean. Και προφανώς, όλα τα παραπάνω, χρειάζεται να εξεταστούν και υπό το πρίσμα της όξυνσης των ανταγωνισμών και με στρατιωτικά μέσα, μιας και βρισκόμαστε σε μία τέτοια περίοδο και μάλιστα,  με θύματα τους λαούς. 
Για όλους τους παραπάνω λόγους, το Κ.Κ.Ε καταψηφίζει τη συγκεκριμένη Συμφωνία. Σας ευχαριστώ.
ΣΤΕΦΑΝΟΣ ΓΚΙΚΑΣ (Προεδρεύων της Επιτροπής) :  Ευχαριστούμε κύριε συνάδελφε.
Το λόγο τώρα έχει ο Ειδικός Αγορητής της Ελληνικής Λύσης, ο κ. Σαράκης.
ΠΑΥΛΟΣ ΣΑΡΑΚΗΣ (Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ») : Σας ευχαριστώ κύριε Πρόεδρε.
Αξιότιμε κύριε Υπουργέ, αξιότιμοι συνάδελφοι και συναδέλφισσες, η Ελληνική Λύση είναι ιδιαίτερα προσεκτική σε θέματα τα οποία αφορούν τη διπλωματία. Και έχουμε πάντοτε επιφυλάξεις για διακρατικές συμφωνίες οι οποίες, μάλιστα, επικυρώνονται από το Ελληνικό Κοινοβούλιο, σύμφωνα με το Σύνταγμά μας, πράγμα που σημαίνει, ότι είναι συμφωνίες και συμβάσεις, οι οποίες δημιουργούν αυξημένες υποχρεώσεις της πατρίδας μας. 
Άκουσα με ιδιαίτερη προσοχή την κυρία Υφυπουργό να αναλύει για ποιο λόγο η Ελλάδα υπογράφει τη συγκεκριμένη Συμφωνία. Ήταν επιχειρήματα, τα οποία ήταν αόριστα, τα οποία δεν εξειδικεύτηκαν και δεν μπόρεσα να κατανοήσω, ποιο είναι το πραγματικό όφελος της συμμετοχής μας σε αυτή εδώ τη Συμφωνία. 
Το υπό ψήφιση, λοιπόν, σχέδιο νόμου, με τίτλο «Κύρωση της Συμφωνίας για τη συμμετοχή της Ελληνικής Δημοκρατίας ως Παρατηρητής στο σύστημα ενσωμάτωσης της Κεντρικής Αμερικής», με μια πρώτη ανάγνωση, φαίνεται, ότι αναβαθμίζει τον ρόλο της Ελλάδας στη διεθνή σκηνή και συγκεκριμένα, στην περιοχή της Κεντρικής Αμερικής. Σε μια περιοχή, που είναι πάρα πολύ μακριά από εμάς και από τα ζωτικά μας συμφέροντα, που θα πρέπει να δίνουμε προτεραιότητα. 
Ωστόσο, διαβάζοντας πιο προσεκτικά το κείμενο της Συμφωνίας, γίνεται κατανοητό ότι, όχι μόνο δεν αναβαθμίζεται ο ρόλος μας, αλλά ότι μπορούμε να βρεθούμε και σε μία μειονεκτική θέση. Γιατί αυτό το οποίο κατοχυρώνουμε, είναι ο ρόλος του Παρατηρητή, όπου για να συμμετέχουμε σε μία συνεδρίαση του SICA,  θα πρέπει να υποβάλουμε ένα αίτημα και αυτό θα γίνεται αποδεκτό από τους άλλους, πάντοτε με τους όρους και τις προϋποθέσεις των άλλων και όχι με το αν εμάς όλα αυτά μας ευνοούν ή όχι. 

	Έπειτα, μας δημιουργεί υποχρεώσεις να δίνουμε χορηγίες, να δίνουμε χρήματα και, μάλιστα, να μην επιστρέφονται αυτά και δεν μπορούμε να κατανοήσουμε πώς είναι δυνατόν να υπογράφουμε τέτοιες συμφωνίες που μας δημιουργούν οικονομικές υποχρεώσεις. 
Σε κάθε περίπτωση, γνωρίζουμε όλοι ποιοι παίρνουν τις πρωτοβουλίες για τέτοιες διακρατικές συμφωνίες. Τις παίρνουν τα ίδια τα κράτη γιατί θέλουν να αναπτύξουν καλύτερες σχέσεις ή όλες αυτές οι διακρατικές συμφωνίες βρίσκονται κάτω από την ποδηγέτηση μιας υπερδύναμης και, στην περιοχή, υπερδύναμη είναι οι Ηνωμένες Πολιτείες της Αμερικής. Βλέπουμε πολύ καλά ποια είναι τα θέματα εκείνα τα οποία καθορίζουν αυτή τη συνεργασία, θέματα γενικά για δικαιώματα, αλλά, όμως, δεν καλλιεργούν τις πραγματικές σχέσεις είτε αυτές είναι οικονομικές, είτε είναι συνεργασίες που θα αναπτύξουν το βιοτικό επίπεδο των συγκεκριμένων πολιτών στην Κεντρική Αμερική. Γνωρίζουμε πάρα πολύ καλά τι συμβαίνει στην Κεντρική Αμερική. Υπάρχει μεγάλη φτώχεια, γιατί τον πραγματικό πλούτο τους τον εκμεταλλεύονται πολυεθνικές εταιρείες. Υπάρχουν ισχυρά οικονομικά συμφέροντα τα οποία ανήκουν σε συγκεκριμένες κρατικές οντότητες. 
Η Ελλάδα δεν μπορούμε να καταλάβουμε τι είδους διπλωματία ασκεί. Ασκεί μία διπλωματία που βάζει σαν προτεραιότητα τα ζωτικά της συμφέροντα ή συμμετέχει σε διακρατικές συμφωνίες οι οποίες το μόνο στόχο που έχουν είναι να καθοδηγήσουν αυτά τα κράτη σε συγκεκριμένες πολιτικές κατευθύνσεις και, μάλιστα, μέσα σε ένα ευρύτερο πλαίσιο για να υπάρχει μία παγκόσμια νομιμοποίηση πολιτικών που κρύβονται πίσω από όλες αυτές τις διακρατικές συμφωνίες που δήθεν συνάπτονται για την παραγωγή και για τα δικαιώματα κάποιων συγκεκριμένων ομάδων, αλλά δεν μιλάνε για την ουσία. Εμάς, ως Ελληνική Λύση, μας ενδιαφέρει τέτοιες διακρατικές συμφωνίες να αφορούν την πρόοδο των κοινωνιών, την οικονομική τους ευημερία και, πάνω απ’ όλα, την εθνική τους ανεξαρτησία και εθνική κυριαρχία. Για εμάς είναι ιδεολογικό το θέμα. Εμείς θέλουμε τα κράτη τα έθνη κράτη να έχουν ανεξαρτησία και κυριαρχία. Τέτοιες διακρατικές συμφωνίες τις αντιμετωπίζουμε με ιδιαίτερη επιφύλαξη.
Ποιος είναι ο ρόλος μας ως παρατηρητής σε αυτή τη σύμβαση; Δεν μας το εξηγήσατε. Εδώ υπάρχουν εμπόδια για να έχουμε έναν ουσιαστικό ρόλο. Ποιο είναι, λοιπόν, το όφελος, κυρία Υφυπουργέ από το να επικυρώσει το Ελληνικό Κοινοβούλιο, σύμφωνα με το Σύνταγμα, μια διακρατική συμφωνία, γιατί ξέρουμε πολύ καλά και από το παρελθόν ότι πολλά μας έχουν εισαχθεί βάσει διακρατικών συμφωνιών και έρχεστε μετά και μας λέτε «Τι να κάνουμε; Tα περνάμε στην ελληνική νομοθεσία, τα περνάμε στην ελληνική πραγματικότητα γιατί έτσι υποχρεούμαστε από διεθνείς διακρατικές συμβάσεις». 
Είμαστε, λοιπόν, πάρα πολύ επιφυλακτικοί σε αυτό το σχέδιο νόμου το οποίο κυρώνει αυτή τη συγκεκριμένη Συμφωνία και θα αναπτυχθούμε περισσότερο στην Ολομέλεια.  Σας ευχαριστώ πολύ. 
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Ευχαριστούμε τον κ. Σαράκη.
Το λόγο έχει ο Ειδικός Αγορητής των Σπαρτιατών, κ. Ζερβέας. 
ΑΛΕΞΑΝΔΡΟΣ ΖΕΡΒΕΑΣ (Ειδικός Αγορητής της Κ.Ο. «ΣΠΑΡΤΙΑΤΕΣ»): Ευχαριστώ, κύριε Πρόεδρε.
Κυρία Υφυπουργέ, κυρίες και κύριοι Βουλευτές, η συμμετοχή μιας χώρας σε διεθνείς οργανισμούς αποτελεί μέρος της προβολής ισχύος αυτής της χώρας. Ως εκ τούτου, η συμμετοχή μας ως παρατηρητής στο Σύστημα Ενσωμάτωσης της Κεντρικής Αμερικής μας βρίσκει καταρχάς σύμφωνους, ιδίως όταν ως παρατηρητής ήδη μετέχει το κράτος της Τουρκίας. Το ζητούμενο είναι, όμως, για ποιους λόγους επιθυμούμε να είμαστε παρόντες. 
Θα σταθώ στο άρθρο 6, περί τομέων συνεργασίας της πατρίδας μας με τον εν λόγω διεθνή οργανισμό. Ενίσχυση των σχέσεων φιλίας και αμοιβαίας υποστήριξης. Γενικόλογο, πολύ γενικόλογο. Ούτε μια αναφορά στην παρουσία της όποιας ελληνικής ομογένειας στην περιοχή, ούτε μια αναφορά στη σύσφιξη των εμπορικών σχέσεων, ούτε μία αναφορά σε εκατέρωθεν επενδύσεις. Γίνεται, όμως, αναφορά στις συνέπειες της δήθεν ανθρωπογενούς κλιματικής αλλαγής, γίνεται αναφορά στις ανανεώσιμες πηγές ενέργειας οι οποίες αποτελούν λύση ασπιρίνη στο πρόβλημα της ενεργειακής επάρκειας, όπως, βεβαίως, γίνεται αναφορά στα δικαιώματα των ατόμων LGBTIQ+, το + δεν ξέρω πού παραπέμπει. Εν πάσει περιτπώσει. 
             Όσον αφορά τώρα το θέμα της κάλυψης των δαπανών για τα έξοδα μετακίνησης για τη διοργάνωση σεμιναρίων, συνεδρίων κ.λπ., δεν υπάρχει καμία σαφής πρόβλεψη. Πολύ φοβάμαι ότι συμμετοχή μας στον εν λόγω Οργανισμό θα αποτελέσει πεδίο δόξης λαμπρόν για ταξιδάκια στο εξωτερικό και για κατασπατάληση του δημοσίου χρήματος. Παρόλα αυτά, καλή τη πρόθεσή τασσόμαστε υπέρ και ελπίζουμε ότι η ελληνική πολιτεία θα ασχοληθεί με τα πραγματικά προβλήματα του κράτους μας. Σας ευχαριστώ πολύ.
             Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αβραμόπουλος Δημήτριος, Ανδριανός Ιωάννης, Βασιλειάδης Βασίλειος (Λάκης), Βλάσης Κωνσταντίνος, Γκίκας Στέφανος, Γκιουλέκας Κωνσταντίνος, Δαβάκης Αθανάσιος,  Δερμεντζόπουλος Χρήστος Δημοσχάκης Αναστάσιος (Τάσος) Καββαδάς Αθανάσιος, Κακλαμάνης Νικήτας, Κατσανιώτης Ανδρέας, Κτιστάκης Ελευθέριος, Λαμπρόπουλος Ιωάννης, Μπακογιάννη Θεοδώρα (Ντόρα), Μπουκώρος Χρήστος, Νικολακόπουλος Ανδρέας, Παναγιωτόπουλος Νικόλαος, Στυλιανίδης Ευριπίδης, Συρίγος Ευάγγελος (Άγγελος), Τσαβδαρίδης Λάζαρος, Υψηλάντης Βασίλειος – Νικόλαος, Φωτήλας Ιάσων, Χατζηβασιλείου Αναστάσιος (Τάσος), Χατζηδάκης Διονύσιος, Αποστολάκης Ευάγγελος, Γεροβασίλη Όλγα, Ηλιόπουλος Όθων, Θεόφιλος Ξανθόπουλος, Κασιμάτη Ειρήνη (Νίνα), Τζάκρη Θεοδώρα, Γιαννακοπούλου Κωνσταντίνα (Νάντια), Μάντζος Δημήτριος,  Μιχαηλίδης Σταύρος, Μπιάγκης Δημήτριος, Νικητιάδης Γεώργιος, Παρασκευαΐδης Παναγιώτης,  Μαρίνος Γεώργιος, Μεταξάς Κωνσταντίνος Βασίλειος, Παπαναστάσης Νικόλαος, Παφίλης Αθανάσιος,  Βελόπουλος Κυριάκος, Σαράκης Παύλος, Ζερβέας Αλέξανδρος, Αναγνωστοπούλου Αθανασία (Σία), Τζανακόπουλος Δημήτριος, Οικονομόπουλος Τάσος, Καζαμίας Αλέξανδρος και Κωνσταντοπούλου Ζωή
ΣΤΕΦΑΝΟΣ ΓΚΙΚΑΣ ( Αντιπρόεδρος της Επιτροπής): Το λόγο έχει η κυρία Αναγνωστοπούλου.
ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ (Ειδική Αγορήτρια της Κ.Ο. «ΝΕΑ ΑΡΙΣΤΕΡΑ»):   
Ευχαριστώ κύριε Πρόεδρε, κυρία Υφυπουργέ, γι’ αυτή την Κύρωση Συμφωνίας για τον Οργανισμό SICA, που όπως είπαν και άλλοι συνάδελφοι ιδρύθηκε το 1993, είχαν ξεκινήσει βέβαια οι διεργασίες πολύ νωρίτερα από τη δεκαετία του ’60, στην οποία συμμετέχουν οι χώρες της Κεντρικής Αμερικής συν η Δομινικανή Δημοκρατία, δεν συμμετέχει η Κούβα, είναι ένα ζήτημα το αν θα είναι και πώς θα είναι παρατηρήτρια χώρα η Ελλάδα.
Δεν φαίνεται να εγείρονται σημαντικές ενστάσεις, παρά μόνο σε ένα επίπεδο. Δεν έχουμε μια συνεκτική πολιτική εκ μέρους της Κυβέρνησης, κυρία Υφυπουργέ, για το αν και σε αυτή την Κύρωση της Συμφωνίας βλέπουμε μια στρατηγική της χώρας για την εξωτερική πολιτική, να είναι μία πολυδιάστατη εξωτερική πολιτική, που βεβαίως θα ενισχύεται με αυτή τη θέση της Ελλάδας, έστω ως παρατηρήτριας χώρας, μία πολυδιάστατη πολιτική, η οποία ανταποκρίνεται σε έναν παγκοσμιοποιημένο κόσμο, με παγκόσμια προβλήματα, όπως είναι οι πανδημικές κρίσεις, η περιβαλλοντική κρίση κ.λπ..
 Επειδή έχουμε αυτή την κακή πια εμπειρία μιας χώρας, έτσι όπως έχει γίνει με την Κυβέρνηση της Νέας Δημοκρατίας, η οποία γίνεται πιστός ακόλουθος της πολιτικής των Ηνωμένων Πολιτειών, δεν ξέρω και δεν βλέπω στην αιτιολογική έκθεση, πώς αυτή η συμμετοχή της παρατηρήτριας χώρας της Ελλάδας θα δώσει το στίγμα μιας στρατηγικής αυτού που είπα παραπάνω. 
Σε κάθε περίπτωση, επιφυλασσόμαστε για την Ολομέλεια, περισσότερο για τεχνικούς λόγους και εμείς, αλλά θα ήθελα να μείνω σε δύο ακόμα ζητήματα, αν μου επιτρέπετε, τα οποία είναι σημαντικά και θα ήθελα να ακουστούν εδώ.
Χθες ήταν η Σύνοδος των Υπουργών Εξωτερικών στην Ευρωπαϊκή Ένωση, δεν ακούσαμε, και γι’ αυτό με ακούτε με πολλά ερωτηματικά σήμερα, δεν είναι μόνο από το χθεσινό από μία πορεία 4,5 χρόνων, δεν ακούσαμε τον Υπουργό Εξωτερικών να μιλάει μετ’ επιτάσεως για κατάπαυση του πυρός διαρκείας στην Παλαιστίνη, στη Γάζα. Η Ελλάδα πρέπει να ταχθεί, και αφού διεκδικούμε για τη χώρα μας τον ρόλο του πυλώνα σταθερότητας και ειρήνης, πρέπει να ταχθεί άνευ όρων και με τον ΟΗΕ, αλλά με την κατάπαυση πυρός διαρκείας.
 Έχουμε ζητήσει, ο Πρόεδρος της Κοινοβουλευτικής Ομάδας, ο κ. Χαρίτσης, έχουμε κάνει επιστολή στον Πρόεδρο της Βουλής, για πρόσκληση του Μαχμούτ Αμπάς στην Ελληνική Βουλή. Ξέρουμε ότι το 2015 είχε προσκληθεί πάλι, ξέρουμε ότι είχε γίνει συζήτηση και μάλιστα η Βουλή ομόφωνα είχε εγκρίνει ψήφισμα για να ξεκινήσει η Κυβέρνηση τη διαδικασία αναγνώρισης των δύο κρατών στην περιοχή, με πρωτεύουσα την Ανατολική Ιερουσαλήμ, όπως ορίζουν οι αποφάσεις του Συμβουλίου Ασφαλείας του ΟΗΕ του 1967,  γιατί θεώρησε η Ελληνική Βουλή, και πιστεύω ότι το θεωρεί μέχρι σήμερα, ότι ειρήνη διαρκείας στην περιοχή δεν μπορεί να υπάρξει χωρίς λύση δύο κρατών.
Κυρία Υπουργέ, επιμένουμε σε αυτό το πράγμα, γιατί έχουμε σε αυτή την κατεύθυνση κατάπαυση του πυρός, ειρηνευτικές διαδικασίες άμεσα και λύση των δύο κρατών, γιατί ο πόλεμος επεκτείνεται, διαχέεται σε ευρύτατη περιοχή και είναι η περιοχή μας, είναι ο ζωτικός μας χώρος. Αν είμαστε υπέρ της ειρήνης και της σταθερότητας πρέπει να το πολεμήσουμε τώρα, πρέπει να το διεκδικήσουμε τώρα.
 Ένα τελευταίο σημείο, γίνεται ολόκληρη συζήτηση, είδαμε και παραιτήσεις αξιωματικών του Πολεμικού Ναυτικού για την αποστολή φρεγάτας στην  Ερυθρά Θάλασσα. Θέλουμε να τονίσουμε με όλους τους τρόπους ότι δεν έχει καμία δουλειά η Ελλάδα να εμπλακεί σε πόλεμο στην περιοχή, ειδικά μάλιστα, όταν αυτή η εμπλοκή δεν είναι υπό την αιγίδα κανενός Διεθνούς Οργανισμού. 
Θέλουμε, λοιπόν, να το πούμε σε όλους τους τόνους και περιμένουμε από τον Πρόεδρο της Βουλής, αλλά και από το Υπουργείο Εξωτερικών να προσκληθεί ο κ. Μαχμούντ Αμπάς στη Βουλή. Ευχαριστώ.
ΣΤΕΦΑΝΟΣ ΓΚΙΚΑΣ ( Αντιπρόεδρος της Επιτροπής): Ευχαριστούμε την κυρία Αναγνωστοπούλου.  Το λόγο τώρα έχει ο κ. Οικονομόπουλος.
ΑΝΑΣΤΑΣΙΟΣ (ΤΑΣΟΣ) ΟΙΚΟΝΟΜΟΠΟΥΛΟΣ (Ειδικός Αγορητής της Κ.Ο. «ΝΙΚΗ»): Ευχαριστώ, κύριε Πρόεδρε.
 Κυρία Υφυπουργέ, η «ΝΙΚΗ» χαιρετίζει κατ’ αρχάς κάθε πολύ επίπεδο χαρακτήρα της εξωτερικής μας πολιτικής σε διμερές, περιφερειακό και διεθνές επίπεδο που να στηρίζεται στο διεθνές δίκαιο και το αμοιβαίο συμφέρον  και αυτό, γιατί πιστεύουμε ακράδαντα ότι η χώρα μας θα πρέπει να έχει λόγο και άποψη σε κάθε πολυμερές φόρουμ και στη βάση, βεβαίως, ενός συγκροτημένου στρατηγικού σχεδίου πολιτικής, οικονομικής και δημόσιας διπλωματίας που δεν θα περιορίζεται από στενά γεωγραφικά πλαίσια και ορίζοντες.
 Πιστεύουμε, ότι η υπό κύρωση Συμφωνία αντανακλά τους δεσμούς που έχει οικοδομήσει η πατρίδα μας με τις χώρες της Κεντρικής Αμερικής και σαφώς μπορεί να αναδείξει τα πλεονεκτήματα ενισχύοντας και εμβαθύνοντας την παρουσία μας στην περιοχή σε όλα τα επίπεδα.
 Συμφωνούμε στην αναβάθμιση των σχέσεων μας μέσω της συμμετοχής μας με το καθεστώς του Παρατηρητή στον Περιφερειακό Οργανισμό, σύστημα ενσωμάτωσης Κεντρικής Αμερικής γνωστό ως «SICA», έναν Οργανισμό με ιστορική συνεισφορά στις πρωτοβουλίες περιφερειακής συμφιλίωσης και ενσωμάτωσης που έχει πράγματι συμβάλλει από της ιδρύσεώς του στην ενίσχυση των δεσμών των κρατών της Κεντρικής Αμερικής πάνω σε σαφή νομική βάση, κάνοντας με αυτόν τον τρόπο ευκολότερη τη διακριτική συνεννόησή τους.  Μιλάμε, βεβαίως, για μια περιοχή με σοβαρότατα προβλήματα, όπου η φτώχεια, η βία, η διαφθορά, η μετανάστευση, οι ανισότητες και οι παραβιάσεις των ανθρωπίνων δικαιωμάτων είναι μερικά από αυτά που αντιμετωπίζουν οι χώρες της Κεντρικής Αμερικής με τα φαινόμενα αυτά να έχουν μάλιστα λάβει αρκετά μεγάλες διαστάσεις τα τελευταία χρόνια και χρειάζεται ακόμα πολύς χρόνος και προσπάθεια τόσο από τη Διεθνή Κοινότητα όσο και από τα πολιτικά όργανα και τους πολίτες των κρατών αυτών για να ξεπεραστούν. 
Παρόλα αυτά, οι δυνατότητες στην περιοχή την οποία ο «SICA» καλύπτει είναι μεγάλες, κυρίως, γιατί αποτελεί γέφυρα μεταξύ Βόρειας και Νότιας Αμερικής, όπου μάλιστα η σημασία της Διώρυγας του Παναμά που συνδέει δύο Ωκεανούς είναι σαφώς κομμάτι που ενδιαφέρει και την εμπορική ναυτιλία μας. 
Ειδικότερα για τη χώρα μας πέραν της πολυπολιτισμικής και περιβαλλοντικής διάστασης, καθώς και της προστασίας των κοινών μας αξιών με τις χώρες της Κεντρικής Αμερικής είναι σίγουρο ότι υπάρχουν τεράστια περιθώρια οικονομικής συνεργασίας με την ενίσχυση του εξαγωγικού προσανατολισμού των ελληνικών επιχειρήσεων και την προσέλκυση  ποιοτικών επενδύσεων.
Οι ιδιαίτερα θετικές σχέσεις και τα φιλελληνικά αισθήματα των λαών της περιοχής αυτής μπορούν να συσφιχθούν περαιτέρω με τη διατήρηση της επικοινωνίας της Αθήνας με τους επίτιμους προξένους στην Κεντρική, καθώς και στην ευρύτερη Λατινική Αμερική, αλλά και μέσω της οικοδόμησης δικτύου επαφών μεταξύ τους για την επίτευξη βραχυπρόθεσμων κοινών στόχων, αλλά και μακροπρόθεσμων  στρατηγικών επιδιώξεων.
Ολοκληρώνοντας να επισημάνω, ότι πέραν του στρατηγικού σχεδιασμού, που όπως προανέφερα είναι το απολύτως απαραίτητο εργαλείο για τη σύγχρονη διπλωματία και το σύγχρονο περιβάλλον για την άσκηση εξωτερικής πολιτικής, χρειάζονται και πόροι και κυρίως Προσωπικό, διότι δυστυχώς, απ’ ότι γνωρίζουμε, οι πρεσβείες μας σε όλο τον κόσμο είναι τόσο υποστελεχωμένες, ώστε ασχολούνται σχεδόν αποκλειστικά με τα στοιχειώδη. Στελεχώστε όπως πρέπει τις διπλωματικές μας αποστολές ανά τον κόσμο, στηρίξτε τις με τους αναγκαίους πόρους, προκειμένου να επιτελούν αξιοπρεπώς την υψηλή αποστολή τους και μετά θα σας προσφέρουμε θετική ψήφο. 
Για τον λόγο αυτό, καταψηφίζουμε. 
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Ευχαριστούμε τον κ. συνάδελφο, το λόγο τώρα έχει ο Ειδικός Αγορητής της «ΠΛΕΥΣΗΣ ΕΛΕΥΘΕΡΙΑΣ», ο κ. Καζαμίας.
ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»): Ευχαριστώ, κύριε Πρόεδρε. 
Η σύμβαση που συζητούμε σήμερα είναι αναμφίβολα η πιο εκκεντρική που ήρθε προς κύρωση στη Βουλή- κυριολεκτικά και μεταφορικά- από τότε που ξεκίνησε η παρούσα Κοινοβουλευτική Περίοδος. Κυριολεκτικά είναι η εκκεντρική από την άποψη, ότι αποσκοπεί στο να συνδέσει τη χώρα μας με μια ομάδα κρατών που βρίσκεται στο άλλο ημισφαίριο του πλανήτη, στην Κεντρική Αμερική. Μεταφορικά είναι επίσης εκκεντρική, από την άποψη ότι βγάζει την Ελλάδα πολύ έξω από τα συνήθη προβλήματα των διεθνών σχέσεων που παραδοσιακά απασχολούν τη χώρα. Αυτό δεν είναι απαραιτήτως κακό, αλλά είναι ασυνήθιστο. 
Η SICA είναι ένας Οργανισμός που στις διεθνείς σχέσεις ονομάζεται «χαλαρής περιφερειακής ολοκλήρωσης», ένα μπλοκ κρατών το οποίο ιδρύθηκε στις αρχές της δεκαετίας του 90 και στον οποίο μετέχουν οκτώ μικρού και μεσαίου μεγέθους κράτη- η Κόστα Ρίκα, το Σαλβαδόρ, ο Παναμάς, η Γουατεμάλα, η Ονδούρα, η Νικαράγουα και κατόπιν προσχώρησαν και το Μπελίζ και η Δομινικανή Δημοκρατία. Οι περιφερειακοί παρατηρητές του SICA είναι πολύ περισσότεροι από τα κράτη-μέλη του, έχει εννιά περιφερειακούς παρατηρητές από την Αμερική και άλλους 16 εκτός περιφέρειας- έτσι τους ονομάζουν- δηλαδή συνολικά 25 παρατηρητές, ενώ έχει 8 μέλη. Αυτό είναι ενδιαφέρον και κάπως επίσης ασυνήθιστο.
Το μέγεθος του εμπορικού αυτού μπλοκ είναι πολύ μικρό. Παρόλο που έχει 8 κράτη, το ακαθάριστο εθνικό προϊόν των οκτώ αυτών κρατών είναι λίγο μεγαλύτερο από της Ελλάδας και θα πρέπει επίσης να διευκρινίσουμε κάτι ακόμη, ότι η σύμβαση που έρχεται προς κύρωση στη Βουλή δεν είναι εμπορική σύμβαση. Η Ελλάδα δεν μπορεί διμερώς να υπογράψει εμπορική σύμβαση με αυτό το μπλοκ, μπορεί ως κράτος-μέλος της Ευρωπαϊκής Ένωσης να υπογράψει εμπορική σύμβαση μέσω της Ευρωπαϊκής Ένωσης και η Ευρωπαϊκή Ένωση έχει εμπορική πράξη σύνδεσης με τα κράτη του εμπορικού μπλοκ SICA από το 2013, δηλαδή είμαστε ήδη συνδεδεμένοι. Αυτή η σύμβαση δεν δημιουργεί στενότερες εμπορικές σχέσεις, δεν μπορεί να το κάνει. 
Ο ρόλος της σύμβασης της ίδιας είναι, να μας κάνει παρατηρητή- έναν επιπλέον παρατηρητή- σε αυτό το εμπορικό μπλοκ. Πρέπει εδώ να πω, ότι ήδη η Ευρωπαϊκή Ένωση έχει τον ρόλο του παρατηρητή σε αυτό το εμπορικό μπλοκ, οπότε δεν είναι κάτι εντελώς καινούργιο για εμάς, αλλά υπάρχουν και κάποια κράτη-μέλη της Ευρωπαϊκής Ένωσης, τα οποία ως κράτη είναι επιπλέον παρατηρητές, τα μεγάλα κράτη- η Ισπανία, η Ιταλία, η Γερμανία και η Γαλλία- αλλά έχουμε και τη Μάλτα και τώρα ερχόμαστε εμείς ως 6ο κράτος- μέλος της Ευρωπαϊκής Ένωσης να κυρώσουμε μια σύμβαση που μας κάνει και ως κράτος, όχι μόνο μέσω της Ευρωπαϊκής Ένωσης, παρατηρητή σε αυτόν τον Οργανισμό.
Τα άρθρα της Σύμβασης της ίδιας ξεκαθαρίζουν ότι ως παρατηρητής η Ελλάδα θα έχει δικαίωμα λόγου αλλά δεν θα έχει δικαίωμα ψήφου και επίσης δεν θα μπορεί να επηρεάζει τις αποφάσεις. Αυτό σημαίνει ότι η Σύμβαση μας δίνει πολύ περιορισμένο ρόλο σε αυτόν τον οργανισμό, ωστόσο απαριθμούνται 12 τομείς πιθανής συνεργασίας, οι οποίοι καλύπτουν μια γκάμα από το περιβάλλον, την ψηφιακή μετάβαση, τα σεμινάρια ανταλλαγής τεχνολογίας αλλά και τα ανθρώπινα δικαιώματα. Θεωρούμε ότι αυτοί οι τομείς παρόλο που είναι ενδιαφέροντες είναι σε μεγάλο βαθμό διακηρυκτικοί. Αυτό φαίνεται από το γεγονός ότι η σύνδεση της χώρας μας με το εμπορικό αυτό μπλοκ -με τον ρόλο του παρατηρητή- δεν χρηματοδοτείται από την ίδια τη Συμφωνία. Η Έκθεση που συνοδεύει την Σύμβαση, που έχουμε προς Κύρωση, δείχνει ότι τα κονδύλια που είμαστε πρόθυμοι να ξοδέψουμε μάλλον θα είναι περιορισμένα -ανά περίπτωση λέει θα κριθούν αυτά- αλλά δεν υπάρχει κάποιο προδιαγεγραμμένο κονδύλι, οπότε θα πρέπει να περιμένουμε, μάλλον, ότι η συνεργασία σε αυτούς τους τομείς θα είναι αρκετά περιορισμένη. 
Μας προβληματίζει, πρέπει να πω εδώ, η συνεργασία στον τομέα των ανθρωπίνων δικαιωμάτων, διότι σύμφωνα με τους διεθνείς οργανισμούς κάποια από τα κράτη μέλη της SICA δεν έχουν και την πιο εντυπωσιακή πρόσφατη ιστορία στον τομέα των ανθρωπίνων δικαιωμάτων. Αναφέρω για παράδειγμα ότι σύμφωνα με τον ΟΗΕ η κατάσταση των ανθρωπίνων δικαιωμάτων στην Ονδούρα χαρακτηρίστηκε πρόσφατα το Δεκέμβριο του 2023 ως alarming στα αγγλικά, δηλαδή ιδιαιτέρως ανησυχητική. Συνεπώςk δεν ξέρω ακριβώς τι συνεργασία μπορούμε να κάνουμε με κάποιες από τις χώρες αυτές στον τομέα των ανθρωπίνων δικαιωμάτων. Ωστόσο, θα πρέπει να υπογραμμίσουμε ότι η σημασία της Συμφωνίας αυτής μάλλον προκρίνεται ως συμβολική, δηλαδή με τον ρόλο της χώρας μας ως παρατηρητή στην πραγματικότητα δεν φαίνεται να προστίθεται κάτι ιδιαιτέρως χειροπιαστό όσον αφορά την εξυπηρέτηση των εθνικών μας συμφερόντων. Ήδη, η Ευρωπαϊκή Ένωση, όπως είπα προηγουμένως, έχει αυτόν τον ρόλο του παρατηρητή. Δεν μιλάμε για μια Εμπορική Συμφωνία, διότι υπάρχει ήδη Εμπορική Συμφωνία μέσω της Ευρωπαϊκής Ένωσης από το 2013. Υπάρχουν κάποιοι τομείς πιθανής συνεργασίας. 
Τα συμφέροντα της χώρας μας, ας πούμε στον τομέα της ναυτιλίας που αναφέρθηκαν προηγουμένως, εξυπηρετούνται από τις διμερείς σχέσεις που έχουμε με τα κράτη αυτά. Επομένως, το πεδίο στο οποίο έχει να προσφέρει είναι ιδιαιτέρως περιορισμένο και ήδη επικαλύπτεται από ένα φάσμα άλλων συμφωνιών που υπάρχουν σε διμερές επίπεδο και μέσω της Ευρωπαϊκής Ένωσης. Από την άλλη, βεβαίως, η σύμβαση αυτή δεν βλάπτει και ιδιαίτερα τα εθνικά συμφέροντα εννοώ δεν έχει κάποια χειροπιαστή χρησιμότητα αφενός, αφετέρου δεν βλάπτει ιδιαίτερα τα εθνικά συμφέροντα και βλέπουμε ότι έχει κυρίως συμβολικό χαρακτήρα. Θα επιφυλαχτούμε να τοποθετηθούμε στην Ολομέλεια.  Ευχαριστώ κύριε Πρόεδρε. 
ΣΤΕΦΑΝΟΣ ΓΚΙΚΑΣ (Προεδρεύων της Επιτροπής): Ευχαριστώ πολύ κύριε Καζαμία. 
Ολοκληρώθηκαν οι Εισηγήσεις έχει ζητήσει το λόγο ένας Βουλευτής, ο κύριος Υψηλάντης και η Πρόεδρος της Πλεύσης Ελευθερίας, η κυρία Ζωή Κωνσταντοπούλου.  Κυρία Κωνσταντοπούλου έχετε το λόγο.
ΖΩΗ ΚΩΝΣΤΑΝΤΟΠΟΥΛΟΥ: Ευχαριστώ κύριε Πρόεδρε.  Είναι η πρώτη φορά που συμμετέχω στις συνεδριάσεις της Επιτροπής Εξωτερικών Υποθέσεων γιατί τις προηγούμενες φορές προσδιορίστηκαν οι συνεδριάσεις την ώρα που υπήρχαν και άλλες κοινοβουλευτικές εργασίες και σήμερα πάλι συμβαίνει το ίδιο. Θα πρέπει, κύριε Πρόεδρε, το λέω και για σας το λέω και για την πλειοψηφία, θα πρέπει κάποια στιγμή να μην ορίζονται οι συνεδριάσεις των Επιτροπών την ώρα που συνεδριάζει η Ολομέλεια για τόσο σοβαρά θέματα όπως είναι το θέμα της επιστολικής ψήφου στις Ευρωεκλογές -όπως κατ’ αρχήν εισήχθη- και τώρα με την τροπολογία της Υπουργού και στις Εθνικές Εκλογές γιατί αυτό, τελικά, δεν συμβάλλει στην ουσιαστική ανταλλαγή και στην ουσιαστική συμμετοχή. 
	Εμείς, θεωρούμε τη συζήτηση που γίνεται στην Ολομέλεια πολύ σημαντική και δεν βλέπουμε, πραγματικά, το λόγο με τη «σκοπιμότητα» να υπάρχει μία σύμβαση για να συζητηθεί στην Ολομέλεια την Πέμπτη, που μάλλον θα συνεχιστούν οι συζητήσεις επί της επιστολικής ψήφου. Δεν βλέπουμε, πραγματικά, τη σκοπιμότητα να επιβαρύνεται τόσο πολύ η κοινοβουλευτική λειτουργία και η δική μας κοινοβουλευτική ομάδα να έρχεται σε σύγκρουση, πραγματικά, καθηκόντων, αφού δεν μπορούμε να είμαστε, κατά κυριολεξία, παντού.
Θα έρθω στο αντικείμενο της σύμβασης αυτής για να πω το εξής. Θα πρέπει, συνολικά, στα ζητήματα της εξωτερικής πολιτικής και του πώς η χώρα μας διάκειται να αποφασίσουμε ποια είναι η στρατηγική μας. Η Πλεύση Ελευθερίας σε αυτό το ζήτημα έχει τοποθετηθεί ξεκάθαρα. Η στρατηγική μας είναι για την ειρήνη, για την προστασία των ανθρωπίνων δικαιωμάτων σε οικουμενικό επίπεδο, για την προστασία των ευάλωτων ομάδων, για την προστασία του περιβάλλοντος, για την άρση και εξάλειψη των διακρίσεων, του ρατσισμού, της «ομοφοβίας», των μισογυνισμού, της «τρανσφοβίας», των πάσης φύσεως έμφυλων διακρίσεων, για την εμπέδωση, τελικά, μιας πραγματικής ισότητας όλων των ανθρώπων.
Πιστεύουμε ότι πρέπει η χώρα μας να αναβαθμίσει τη συμμετοχή και την παρουσία της στους διεθνείς οργανισμούς που έχουν διανύσει και διαγράψει διακριτή πορεία στην προστασία των δικαιωμάτων, όπως είναι ο Οργανισμός Ηνωμένων Εθνών, όπως είναι το Συμβούλιο της Ευρώπης, όπως είναι ο Οργανισμός για την Ασφάλεια και τη Συνεργασία στην Ευρώπη. Θεωρούμε ότι εκεί η στρατηγική μας θα πρέπει να είναι πολύ πιο έντονη, πολύ πιο παρεμβατική, σε μία περίοδο που δύο εμπόλεμες συρράξεις, με διάπραξη διεθνών εγκλημάτων, μαστίζουν την ανθρωπότητα και καταδυναστεύουν τοπικούς πληθυσμούς και την ίδια ώρα θα πρέπει να έχουμε πάρα πολύ τεταμένες και ανοιχτές τις κεραίες μας σε σχέση με τις επιλογές που γίνονται σε επίπεδο διεθνών συμβάσεων και διεθνών συνάψεων.
Εάν ο σκοπός της υπογραφής και κύρωσης αυτής της συμφωνίας, αυτής της σύμβασης, είναι να καταστεί η χώρα μας παρατηρητής σε μια διεθνή διεργασία δεν υπάρχει οπωσδήποτε κάτι το επιζήμιο ή κάτι το επιλήψιμο. Εάν ο σκοπός, όμως, είναι να καταστεί η χώρα μας και άλλες επιτηρητής διαδικασιών και διεργασιών τότε θα πρέπει να είμαστε πολύ πιο προσεκτικοί. Γιατί, τελικά, το ζητούμενο, νομίζω, ότι είναι αν έχουμε να κάνουμε με μία διεθνή συμφωνία που απλώς προάγει μία ακόμη επαφή και επικοινωνία με ένα άλλο κομμάτι του κόσμου στο οποίο υπάρχουν και Έλληνες, υπάρχουν και οι κοινότητες ελληνικές, υπάρχουν και άνθρωποι των οποίων τα δικαιώματα παραβιάζονται και μας ενδιαφέρουν αυτοί οι άνθρωποι ή αν αυτή η σύμβαση και αυτή η αύξηση των παρατηρητών έχει το σκοπό να επηρεάσει, αν θέλετε, τις διεθνείς ισορροπίες. Αυτό είναι κάτι διαφορετικό, είναι κάτι διαφορετικό και από το περιεχόμενο καθαυτό της σύμβασης.
Η Πλεύση Ελευθερίας έχει κατ’ επανάληψη, σε αυτή την κοινοβουλευτική περίοδο που είναι και η πρώτη κατά την οποία συμμετέχουμε στη Βουλή, υπογραμμίσει την προσήλωσή μας στην ειρήνη, την επιμονή μας η χώρα μας, η Ελλάδα, να παρεμβαίνει για την ειρήνη και για την προστασία των διωκόμενων, καταδυναστευόμενων και εξολοθρευόμενων πληθυσμών. Θέλουμε, και το ξαναλέμε και το υπογραμμίζουμε, πολύ πιο ξεκάθαρη πολιτική στα ζητήματα των διεθνών εγκλημάτων που διαπράττονται αυτή τη στιγμή σε βάρος του παλαιστινιακού λαού.
 Θέλουμε, πολύ πιο ξεκάθαρη παρέμβαση της Ελλάδας με τη παράδοση που έχει η Ελλάδα στα ζητήματα της ειρήνης και της προστασίας των ανθρωπίνων δικαιωμάτων, θέλουμε πολύ πιο ξεκάθαρη θέση εναντίον κάθε επιθετικού πολέμου, κάθε πράξης εισβολής και κατοχής και δεν θέλουμε διγλωσσία στα ζητήματα αυτά.
Υπό το πρίσμα αυτό, κυρία Υφυπουργέ, και θα έχουμε οπωσδήποτε την ευκαιρία να επαναλάβουμε τη συζήτηση- σας περιμένουμε και στην Επιτροπή Ευρωπαϊκών Υποθέσεων ενόψει της νέας σεζόν που θα γίνει στις αρχές Φλεβάρη, σας περιμένουμε και για τα θέματα των ανθρωπίνων δικαιωμάτων που τα θεωρούμε πάρα πολύ σημαντικά- υπό το πρίσμα αυτό, λοιπόν, θεωρούμε ότι θα πρέπει να λεχθεί ότι έχει σημασία ποιος είναι ο επιδιωκόμενος σκοπός. 
Η «Πλεύση Ελευθερίας» δεν είναι υπέρ της δημιουργίας σχέσεων επιτροπείας καμίας χώρας και κανενός συνόλου χωρών. Είναι υπέρ της προαγωγής και της εμπέδωσης των ανθρωπίνων δικαιωμάτων, της ισότητας και της ειρήνης, είναι υπέρ των πολιτιστικών ανταλλαγών, των εκπαιδευτικών ανταλλαγών και επαφών, είναι υπέρ της προαγωγής της επικοινωνίας και της συνύπαρξης των ανθρώπων σε όλο τον πλανήτη. 
Με αυτές, λοιπόν, τις σκέψεις και με τις επιφυλάξεις που ήδη διατυπώσαμε θα τοποθετηθούμε και στην Ολομέλεια, προσκαλώντας την κυβέρνηση- νομίζω, το συγκεκριμένο Υπουργείο είναι η πρώτη φορά που το κάνει οπότε δεν έχω να ψέξω ιδιαίτερα το συγκεκριμένο Υπουργείο- αλλά προσκαλώντας την κυβέρνηση να μη δημιουργούμε μία κοινοβουλευτική αναταραχή βάζοντας τα πάντα, την ώρα που συζητούνται κάποια πάρα πολύ σημαντικά ζητήματα όπως το ζήτημα της εκλογής και της επιστολικής ψήφου στην Ολομέλεια. Σας ευχαριστώ πολύ.
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Ευχαριστούμε, κυρία Κωνσταντοπούλου.
Το λόγο έχει ο κ. Υψηλάντης.
ΝΙΚΟΛΑΟΣ-ΒΑΣΙΛΕΙΟΣ ΥΨΗΛΑΝΤΗΣ:  Σας ευχαριστώ πολύ, κύριε Πρόεδρε. Κυρία Υπουργέ, θα ήθελα και εγώ με τη σειρά μου να επισημάνω ορισμένα πράγματα με την ευκαιρία της κυρώσεως αυτής της διεθνούς Συμφωνίας συμμετοχής της Ελληνικής Δημοκρατίας ως παρατηρητή στο Σύστημα αυτών των κρατών της Κεντρικής Αμερικής, λέγοντας, ότι η κυβέρνησή μας είναι η μόνη υπεύθυνη για την άσκηση της εξωτερικής πολιτικής, μιας πολιτικής η οποία μέχρι σήμερα έμπρακτα φαίνεται ότι είναι πολυδιάστατή και πολυσήμαντη. Θα έλεγα, επίσης, ότι η άσκηση αυτής της πολιτικής αντανακλά άμεσα στα δικά μας συμφέροντα, τα εθνικά συμφέροντα με τον καλύτερο δυνατό τρόπο. 
Είναι θετικό το γεγονός, ότι με κράτη, ένα σύστημα κρατών της Κεντρικής Αμερικής, που ιστορικά και παραδοσιακά έχουμε ιδιαίτερους δεσμούς, φιλικούς δεσμούς, σήμερα η χώρα μας πέρα από τις υποχρεώσεις της που έχει ως μέλος της Ευρωπαϊκής Ένωσης αναπτύσσει μία τέτοια δυναμική- βλέπουμε ότι τα περισσότερα, όπως είπε και ο κ. Καζαμίας, κράτη- μέλη συμμετέχουν ως παρατηρητές στο συγκεκριμένο σύστημα κρατών- άρα, η δική μας η θέση- δεδομένου ότι υπάρχουν και κράτη τα οποία λειτουργούν ανταγωνιστικά στο διεθνές περίγυρο- η δική μας η θέση θα είναι πολύ σημαντική και βέβαια με την παρατήρηση ότι έχουμε τη δυνατότητα να υποβάλουμε αιτήματα να «ακουστούμε» όταν και όποτε χρειάζεται.
 Κυρία Υπουργέ, θεωρώ ότι η σημερινή θέση της χώρας χάρη και στις δικές σας προσπάθειες είναι τόσο σημαντική, διότι είναι αλήθεια ότι ο διεθνής  περίγυρος σε καθημερινή βάση, η «γειτονιά» φλέγεται, καθώς υπάρχουν πάρα πολλά ζητήματα ειρήνης, ζητήματα ασφάλειας και η προσοχή σας, η ένταση αυτής της προσοχής πρέπει να είναι και είναι, πάρα πολύ αυξημένη.  
Κλείνοντας, θα ήθελα να συγχαρώ και τον Εισηγητή μας κύριο Κτιστάκη, ο οποίος μάς παρουσίασε όλη την κύρωση, έτσι όπως θα έπρεπε, για να έχουμε και τη δική σας την παρουσία την αρχική, ώστε να έχουμε μια άποψη για τα άρθρα, τα οποία διέπουν τη συγκεκριμένη διεθνή Συμφωνία. Σας ευχαριστώ πολύ, κύριε Πρόεδρε.
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Ευχαριστούμε τον κύριο Υψηλάντη. Το λόγο έχει ο Εισηγητής της Μειοψηφίας κ. Αποστολάκης. Ορίστε.
ΕΥΑΓΓΕΛΟΣ ΑΠΟΣΤΟΛΑΚΗΣ (Εισηγητής της Μειοψηφίας): Ευχαριστώ, κύριε Πρόεδρε. Κυρία Υπουργέ, το συζήτησε και άλλος συνάδελφος. Ξέρουμε ότι ο Υπουργός Εξωτερικών ήταν στο Συμβούλιο Υπουργών Εξωτερικών και Άμυνας της Ευρωπαϊκής Ένωσης και ξέρουμε ότι υπάρχει μια πρόθεση από την Ευρωπαϊκή Ένωση να δημιουργηθεί μια ευρωπαϊκή δύναμη από πλοία, στα οποία πλοία θα μπορούν να συμμετέχουν και άλλα κράτη εκτός από την Ευρωπαϊκή Ένωση, προκειμένου να βοηθήσουν την ασφάλεια της ναυσιπλοΐας, στην επίμαχη περιοχή της Red Sea. Θέλουμε να δούμε αν αυτό προχώρησε, αν βγήκε κάποια απόφαση. Απ’ ό,τι καταλαβαίνω, αν αυτό προκύψει, θα υλοποιηθεί τον Φεβρουάριο –αν είναι σωστές οι πληροφορίες μου.
Το ερώτημα είναι γιατί δεν μπαίνει η φρεγάτα, που προτιθέμεθα να στείλουμε, υπό την αιγίδα μιας τέτοιας αποστολής, η οποία θα είναι από την Ευρωπαϊκή Ένωση ή από τον Οργανισμό Ηνωμένων Εθνών.  Από ότι φαίνεται θα είναι από την Ευρωπαϊκή Ένωση. Θα θέλαμε μια απάντηση σε αυτό.
Ευχαριστώ. 
ΣΤΕΦΑΝΟΣ ΓΚΙΚΑΣ ( Αντιπρόεδρος της Επιτροπής): Ευχαριστούμε τον Αποστολάκη. Το λόγο έχει ο κ. Καζαμίας. Ορίστε.
ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ-ΖΩΗ ΚΩΝΣΤΑΝΤΟΠΟΥΛΟΥ»): Ευχαριστώ, κύριε Πρόεδρε. 
Κι εμείς έχουμε παρόμοιες ανησυχίες, αλλά η παρέμβασή μου αφορά τη Σύμβαση, γιατί είναι το θέμα που συζητάμε. Θα ήθελα να κάνω μια παρατήρηση όσον αφορά στη γλωσσική μετάφραση, επειδή περιλαμβάνει όρους, τους οποίους,  στις διεθνείς σχέσεις, τους μεταφράζουμε διαφορετικά. Η SICA μεταφράζεται, στον τίτλο του νομοσχεδίου, ως «Σύστημα Ενσωμάτωσης της Κεντρικής Αμερικής» στις διεθνείς σχέσεις, όταν τα κράτη ενώνονται. Δεν χρησιμοποιούμε τον ελληνικό όρο «ενσωμάτωση», αλλά τον όρο «ολοκλήρωση». Μιλάμε για την ευρωπαϊκή ολοκλήρωση από το 1950 και μετά, δεν μιλάμε για την ευρωπαϊκή ενσωμάτωση. 
Ο λόγος είναι απλός. Η ενσωμάτωση χρησιμοποιείται ως όρος στην εγχώρια πολιτική, πχ ενσωματώνεται η κοινωνία στο κράτος. Αλλά, επειδή διεθνώς δεν έχουμε κάποια παγκόσμια κυβέρνηση, τα κράτη δεν μπορούν να ενσωματωθούν σε κάτι -ολοκληρώνονται μεταξύ τους. Οπότε ο δόκιμος όρος θα ήταν να αναφερθούμε στη SICA ως Σύστημα Ολοκλήρωσης της Κεντρικής Αμερικής. 
Βεβαίως, με τον τρόπο που νομοθετούμε, δεν έχουμε τη δυνατότητα να κάνουμε αυτή τη διόρθωση. Όμως, πιστεύω ότι οι περισσότεροι συνάδελφοί μου διεθνολόγοι και  πολιτικοί επιστήμονες θα συμφωνούσαν με αυτήν τη μετάφραση. Θέλω να το παρατηρήσω απλώς, γιατί είναι και στον τίτλο του νομοσχεδίου. Ευχαριστώ.
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Ευχαριστούμε τον κύριο Καζαμία.
Το λόγο τώρα έχει, για να κλείσουμε και τη σημερινή μας συνεδρίαση, η Υφυπουργός κυρία Παπαδοπούλου. Ορίστε, κυρία Υπουργέ.
ΑΛΕΞΑΝΔΡΑ ΠΑΠΑΔΟΠΟΥΛΟΥ (Υφυπουργός Εξωτερικών): Ευχαριστώ, κύριε Πρόεδρε.
 Όσον αφορά την παρατήρηση για ολοκλήρωση ή ενσωμάτωση, θα τη μεταφέρω στη Νομική Υπηρεσία, επειδή είναι αρμόδια για αυτό. Και εγώ το βρίσκω, βέβαια, πρέπει να σάς πω. Αλλά τα κείμενα αυτά έρχονται έτοιμα από τους νομικούς που κάνουν τις μεταφράσεις και χρησιμοποιούν στάνταρ νομικούς όρος του διεθνούς δικαίου. 
Αναφορικά με την ελληνική εξωτερική πολιτική. Η ελληνική εξωτερική πολιτική, διαχρονικά, διακρίνεται από εξωστρέφεια. Είναι κάτι, το οποίο ακολουθούν οι ελληνικές κυβερνήσεις, και υπάρχει λόγος γι’ αυτό. Είμαστε μια μικρή χώρα, η οποία με εσωστρέφεια δεν μπορεί να πάει πολύ μακριά. 
Άρα, το να μπορούμε να απλώνουμε το χέρι μας και να απλώνουμε την παρουσία μας, σε όλα τα μήκη και πλάτη της γης, είναι κάτι που επιθυμούμε και κάτι το οποίο ακολουθούν διαχρονικά οι ελληνικές κυβερνήσεις και είναι ένας από τους βασικούς στρατηγικούς στόχους του Υπουργείου Εξωτερικών.
Όσον αφορά τη SICA, είναι μια περιφερειακή οργάνωση, άρα συμμετέχουν μόνο τα κράτη μέλη της περιφέρειας, για αυτό και είναι συγκεκριμένος ο αριθμός των κρατών μελών και είναι πολύ περισσότεροι οι παρατηρητές. Είναι μία προσπάθεια που γίνεται σε μια περιοχή του κόσμου, στην οποία, όπως είπα και στην αρχή, οι προσπάθειες ενσωμάτωσης ολοκλήρωσης δεν είχαν πάντοτε καλό αποτέλεσμα, πάνε με πάρα πολύ αργούς ρυθμούς για λόγους που είναι ιστορικοί, πολιτικοί -υπάρχουν πολλές εξηγήσεις- οικονομικοί, αλλά είναι μια περιοχή, η οποία σε αυτό τον τομέα είναι λίγο πιο πίσω από τις υπόλοιπες περιοχές του Πλανήτη. Γι’ αυτό είναι σημαντικό κάθε τέτοια προσπάθεια να ενισχύεται.
Εμείς είμαστε παρατηρητές. Ως παρατηρητές, είναι προφανές ότι δεν έχουμε τα δικαιώματα του πλήρους μέλους. Απλώς είναι παρατήρηση, δεν είναι επιτήρηση. Είμαστε απλώς εκεί για να συνεργαστούμε και σε πρακτικούς όρους για να είμαστε πρακτικοί, είναι μια περιοχή του κόσμου στην οποία δεν έχουμε δυνατότητα να έχουμε πρεσβεία σε κάθε κράτος, θέλουμε να έχουμε επαφές με κάθε κράτους γιατί είμαστε ενεργό μέλος των Ηνωμένων Εθνών, πέρα από το γεγονός ότι ζητάμε την ψήφο όλων αυτών των κρατών για να γίνουμε μέλος του Συμβουλίου Ασφαλείας, αλλά παρ’ όλα αυτά, σε όλες αυτές τις χώρες πηγαίνουμε -θυμάμαι κι εγώ από τη δική μου εμπειρία στην Ελληνική Αντιπροσωπεία- κάθε τρεις και λίγο πηγαίναμε σε όλα τα κράτη μέλη, όχι μόνο τα κράτη μέλη της γειτονιάς μας, να μιλήσουμε για τα θέματα που έχουμε με την Τουρκία, για θέματα Διεθνούς Δικαίου της Θαλάσσης, για θέματα οικονομικά που έχουμε, έχουμε ναυτιλιακά, έχουμε ομογένεια, άρα αυτοί οι περιφερειακοί οργανισμοί μπορεί να είναι πολύ μακριά από μας, μπορεί να έχω απλώς τον ρόλο του παρατηρητού, αλλά είναι πολύ σημαντικά Fora στα οποία να πλησιάσουμε κράτη και κυβερνήσεις, στα οποία για πλείστους όσους λόγους δεν έχουμε τη δυνατότητα να έχουμε πρεσβεία, αλλά θέλουμε να έχουμε στενές σχέσεις. 
Η Ελλάδα είναι μέλος της Ευρωπαϊκής Ένωσης σαφέστατα, οι πολιτικές της είναι μέσα στο ευρωπαϊκό πλαίσιο, αλλά παρ’ όλα αυτά θέλουμε να ανοιχτούμε σ όλο τον υπόλοιπο κόσμο και σε αυτό που λέγεται κομβικά «Παγκόσμιος Νότος» Ναι η Κεντρική Αμερική δεν είναι «Παγκόσμιος Νότος», αλλά γεωγραφικά λένε «Παγκόσμιος Νότος» με την έννοια της οικονομίας, την έννοια της εξωτερικής πολιτικής, των κοινωνικών πολιτικών και εμείς θέλουμε να έχουμε σχέση με όλες αυτές τις χώρες, γι’ αυτό και θέλουμε να συμμετάσχουμε ως παρατηρητές. 
Το κόστος συμμετοχής μας στη SICA είναι μηδέν. Δεν έχουμε αναλάβει καμία οικονομική υποχρέωση. Τώρα, εάν με τα κράτη μέλη αν στο πλαίσιο του Οργανισμού αυτού υπάρξει κάποια πρωτοβουλία πολύ πιο συγκεκριμένη, παραδείγματος χάρη, για την κλιματική αλλαγή ή για οτιδήποτε άλλο, τότε μπορεί να υπάρξει μια ad hoc οικονομική υποχρέωση, αλλά η συμμετοχή μας δεν σημαίνει καμία οικονομική υποχρέωση.
Είναι προφανές πια στον κόσμο ότι οι προκλήσεις είναι κοινές. Πέρα από τις προκλήσεις που έχουμε εμείς στο χώρο που βρισκόμαστε, υπάρχουν και κοινές προκλήσεις που είναι παγκόσμιες, όπως η κλιματική αλλαγή, όπως είναι θέματα ανισοτήτων, θέματα τρομοκρατίας -πλείστα όσα θέματα- κυβερνοασφάλειας που είναι το μεγάλο θέμα, οπότε αυτά όλα, οι παγκόσμιες προκλήσεις επιζητούν και χρειάζονται παγκόσμιες απαντήσεις. Δεν μπορεί κανένα κράτος στον κόσμο να αντιμετωπίσει αυτές τις προκλήσεις μόνο του και ούτε καν οργανισμοί τόσο δυνατοί όπως η Ευρωπαϊκή Ένωση, που είναι Ένωση κυριολεκτικά, χρειάζεται τη συνεργασία όλων για να αντιμετωπιστούν αυτές οι προκλήσεις.
Η παγκοσμιοποίηση και δεν το λέω με πολιτικό όρο, αλλά στην έννοια των προκλήσεων, είναι τόσο πια μεγάλη και εμφανής που πατάς εδώ και οι επιπτώσεις φαίνονται σε άλλο μέρος. Άρα, πρέπει να συνεργαστούμε όλοι μαζί και στο πλαίσιο αυτό, η Ελλάδα, στο πλαίσιο των οικονομικών της δυνατοτήτων, προσπαθεί να συμμετέχει και να είναι παρούσα όπου μπορεί και όπου υπάρχει αυτή η δυνατότητα. 
Απαντώντας για την CARICOM που έγινε μια παρατήρηση, η Ελλάδα όρισε εκπρόσωπο στην CARICOM. Διαπιστεύτηκε ο Πρέσβης μας στην Αβάνα στην Κούβα. Δηλαδή ούτε εμείς δίνουμε περισσότερα χρήματα, γιατί θα βάλουμε κάποιον πρέσβη εκεί ή κάποιον που θα κάνει ταξίδι από την Ελλάδα. Συνήθως είναι κάποιος πρέσβης σε μια χώρα γειτονική. Τώρα μάλλον θα είναι ο Πρέσβης μας στον Παναμά, όπως στην CARICOM είναι ο Πρέσβης μας στην Κούβα. Είναι πάντα περιφερειακοί, οι οποίοι ούτως ή αλλιώς έχουν παράλληλη διαπίστευση και ταξιδεύουν στις χώρες της παράλληλης διαπίστευσης, πηγαίνουν και συμμετέχουν και στις συναντήσεις αυτές, οι οποίες είναι ο καλύτερος τρόπος να έχεις επαφή με όσο το δυνατόν περισσότερες χώρες, στις οποίες αλλιώς εμείς δεν έχουμε τη δυνατότητα να είμαστε παρόντες. 
Αυτά όσον αφορά το θέμα της SICA.  Όσον αφορά τα υπόλοιπα θέματα, ο κ. Γεραπετρίτης είναι καθοδόν, επιστρέφοντας από Βρυξέλλες. Εχθές ήταν το Συμβούλιο Εξωτερικών Υποθέσεων και σήμερα το πρωί ήταν το Συμβούλιο Σύνδεσης με την Αίγυπτο, οπότε έπρεπε να μείνει. Είμαι σίγουρη ότι όταν έρθει θα μπορέσει να σας απαντήσει όλες αυτές τις ερωτήσεις που έχετε. Ναι, υπάρχουν συζητήσεις στην Ευρωπαϊκή Ένωση και υπάρχουν και σκέψεις στο πλαίσιο αυτό που είπατε.  Ευχαριστώ πολύ.
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Ευχαριστώ πολύ.  Ευχαριστούμε την κυρία Υπουργό. Πριν εισέλθουμε στην ψηφοφορία να πω για τα πρακτικά ότι υπήρξε μία ανακοίνωση του Υπουργείου Εθνικής Άμυνας, επειδή ειπώθηκε από την Ειδική Αγορήτρια της «Νέας Αριστεράς» ότι υπήρξαν παραιτήσεις, ένεκα του γεγονότος ότι η Φρεγάτα θα πήγαινε στην Ερυθρά Θάλασσα. Υπήρξε μια ανακοίνωση που λέει ότι οι παραιτήσεις αυτές δεν σχετίζονται με την αποστολή του Πλοίου, αλλά είχαν υποβληθεί εδώ και αρκετούς μήνες, αυτό για τα πρακτικά.
Εισερχόμαστε στην ψηφοφορία.
Ο Εισηγητής της Νέας Δημοκρατίας, κ. Κτιστάκης, ψηφίζει. 
ΕΛΕΥΘΕΡΙΟΣ ΚΤΙΣΤΑΚΗΣ (Εισηγητής της Πλειοψηφίας): «Υπέρ».
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Ο Εισηγητής της Αξιωματικής Αντιπολίτευσης,  κ. Αποστολάκης, ψηφίζει .
ΕΥΑΓΓΕΛΟΣ ΑΠΟΣΤΟΛΑΚΗΣ (Εισηγητής της Μειοψηφίας): «Υπέρ».
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Ο Ειδικός Αγορητής της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ», κ. Μάντζος, δήλωσε «Επιφύλαξη».
Ο Ειδικός Αγορητής της Κ.Ο. του Κομμουνιστικού Κόμματος Ελλάδος, κ. Μεταξάς, ψηφίζει.
ΚΩΝΣΤΑΝΤΙΝΟΣ ΒΑΣΙΛΕΙΟΣ ΜΕΤΑΞΑΣ (Ειδικός Αγορητής της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ»): «Κατά».
ΣΤΕΦΑΝΟΣ ΓΚΙΚΑΣ ( Αντιπρόεδρος της Επιτροπής): Ο Ειδικός Αγορητής της Κ.Ο. «ΕΛΛΗΝΙΚΗ ΛΥΣΗ–ΚΥΡΙΑΚΟΣ ΒΕΛΟΠΟΥΛΟΣ», κ. Σαράκης, δήλωσε «Επιφύλαξη».
Ο Ειδικός Αγορητής της Κ.Ο. «ΣΠΑΡΤΙΑΤΕΣ», κ. Ζερβέας, ψηφίζει.
ΑΛΕΞΑΝΔΡΟΣ ΖΕΡΒΕΑΣ (Ειδικός Αγορητής της Κ.Ο. «ΣΠΑΡΤΙΑΤΕΣ»): «Υπέρ».
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Η Ειδική Αγορήτρια της Κ.Ο. «ΝΕΑ ΑΡΙΣΤΕΡΑ», κυρία Αναγνωστοπούλου, δήλωσε «Επιφύλαξη».
Ο Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”», κ. Οικονομόπουλος, ψηφίζει.
ΤΑΣΟΣ ΟΙΚΟΝΟΜΟΠΟΥΛΟΣ (Ειδικός Αγορητής της Κ.Ο. «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”»): «Κατά».
ΣΤΕΦΑΝΟΣ ΓΚΙΚΑΣ (Αντιπρόεδρος της Επιτροπής): Ο Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ», κ. Καζαμίας, ψηφίζει.
ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο.  «ΠΛΕΥΣΗ ΕΛΕΥΘΕΡΙΑΣ–ΖΩΗ ΚΩΝΣΤΑΝΤΟΠΟΥΛΟΥ»): «Επιφύλαξη».
Συνεπώς, όπως προκύπτει από τις θέσεις των κομμάτων, το σχέδιο νόμου του Υπουργείου Εξωτερικών «Κύρωση της Συμφωνίας για τη συμμετοχή της Ελληνικής Δημοκρατίας ως παρατηρητή στο Σύστημα Ενσωμάτωσης της Κεντρικής Αμερικής (SICA)», γίνεται δεκτό, επί της αρχής, επί των άρθρων και στο σύνολό του, κατά πλειοψηφία.
 Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αβραμόπουλος Δημήτριος, Ανδριανός Ιωάννης, Βασιλειάδης Βασίλειος (Λάκης), Βλάσης Κωνσταντίνος, Γκίκας Στέφανος, Γκιουλέκας Κωνσταντίνος, Δαβάκης Αθανάσιος,  Δερμεντζόπουλος Χρήστος Δημοσχάκης Αναστάσιος (Τάσος) Καββαδάς Αθανάσιος, Κακλαμάνης Νικήτας, Κατσανιώτης Ανδρέας, Κτιστάκης Ελευθέριος, Λαμπρόπουλος Ιωάννης, Μπακογιάννη Θεοδώρα (Ντόρα), Μπουκώρος Χρήστος, Νικολακόπουλος Ανδρέας, Παναγιωτόπουλος Νικόλαος, Στυλιανίδης Ευριπίδης, Συρίγος Ευάγγελος (Άγγελος), Τσαβδαρίδης Λάζαρος, Υψηλάντης Βασίλειος – Νικόλαος, Φωτήλας Ιάσων, Χατζηβασιλείου Αναστάσιος (Τάσος), Χατζηδάκης Διονύσιος, Αποστολάκης Ευάγγελος, Γεροβασίλη Όλγα, Ηλιόπουλος Όθων, Θεόφιλος Ξανθόπουλος, Κασιμάτη Ειρήνη (Νίνα), Τζάκρη Θεοδώρα, Γιαννακοπούλου Κωνσταντίνα (Νάντια), Μάντζος Δημήτριος,  Μιχαηλίδης Σταύρος, Μπιάγκης Δημήτριος, Νικητιάδης Γεώργιος, Παρασκευαΐδης Παναγιώτης,  Μαρίνος Γεώργιος, Μεταξάς Κωνσταντίνος Βασίλειος, Παπαναστάσης Νικόλαος, Παφίλης Αθανάσιος,  Βελόπουλος Κυριάκος, Σαράκης Παύλος, Ζερβέας Αλέξανδρος, Αναγνωστοπούλου Αθανασία (Σία), Τζανακόπουλος Δημήτριος, Οικονομόπουλος Τάσος, Καζαμίας Αλέξανδρος και Κωνσταντοπούλου Ζωή
Τέλος και περί ώρα 14:35΄  λύθηκε η συνεδρίαση.

     O ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ                                                    Ο ΓΡΑΜΜΑΤΕΑΣ

                     ΣΤΕΦΑΝΟΣ ΓΚΙΚΑΣ                                                             ΧΡΗΣΤΟΣ ΔΕΡΜΕΝΤΖΟΠΟΥΛΟΣ
